Россия армияси Украинада ўз қўмондонларини йўқотар экан, жанговар руҳ хавфли даражада пасаймоқда\nЎнлаб юқори лавозимли россиялик зобитларнинг фронтдаги ўлими Москванинг стратегияси хато экани ва аскарларнинг аянчли руҳий ва профессионал ҳолатидан дарак бермоқда.\nАким Ҳалимов ва AFP\n23 март куни Мариуполда ҳалок бўлган юқори мартабали капитан Севастополда дафн этилди. [ТАСС]\nКИЕВ – Киевдаги расмийлар ва уруш жараёнининг бошқа кузатувчиларига кўра, олти ҳафта аввал президент Владимир Путин аскарларга Украинага ҳужум қилиш буйруғини бергач, Россия 20 дан ортиқ юқори мартабали ҳарбий зобити, жумладан етти нафар генералидан айрилган.\nЙўқотишлар Москва учун жиддий муаммоларни англатади, чунки бир неча ўн йиллик тажрибага эга юқори мартабали зобитларнинг ўрнини боса оладиганларни топиш мушкул. Ўлим ҳолатлари Кремлнинг умумий ҳарбий стратегиясини шубҳа остида қолдиради, дейди таҳлилчилар.\nХерсондаги Чорнобаевка аэропортида Украина қуролли кучлари Россия армиясига қайта-қайта зарба берган вақт рус генералларидан бирининг ўлдирилгани сўнгги ўлим хабари бўлган.\n«Аввал айтганмиз каби ҳозир ҳам ишонч билан айта оламизки, ўтган бир кун ичида аскарларимиз Россия жанубий ҳарбий округининг 49-умумқўшин армияси қўмондони, генерал-лейтенант Яков Владимирович Резанцевни ўлдиришди», деб айтган Украина президенти Владимир Зеленский маъмурияти раҳбарининг маслаҳатчиси Алексей Арестович 25 март куни Киевда ўтган брифингда.\nКиев ғарбидаги Бучада йўқ қилинган Россия зирҳли техникасининг кўриниши, 4 март. [Арис Мессинис/AFP]\nРезанцев Украинада ўлдирилган еттинчи генерал бўлди, деб тасдиқлаган Ғарб хавфсизлик мулозими AFP нашрига.\nРасмийлар тобора ортаётган йўқотишлар ортидан Россия аскарларининг руҳияти тушиб бораётганини айтмоқдалар.\nЖамоасига қўмондонлик қилаётган россиялик полковниклардан бири ҳатто ўз аскарлари томонидан ўлдирилган. Улар «жамоа сафидаги йўқотишлар кўлами» туфайли уни босиб ўтиб кетишган, деб хабар беради аноним қолишни истаган расмий.\nРезанцев ҳужумнинг тўртинчи куни уруш бир неча соат ичида ҳал бўлишини айтиб мақтанган эди, деб ёзади ОАВ.\nКремл Резанцевнинг ўлимини тасдиқламаган, аммо Россия ҳукумати Украинадаги йўқотишларини камдан-кам ва истар-истамас муҳокама қилади.\nДалиллар одатда қўмондонларнинг ўлими ёки мотам маросимлари муҳокама қилинадиган Россия ижтимоий тармоқларидан олинади.\n«Генералнинг ўлимини яшириш жуда мушкул. Бунақанги хабар одатда армия ичида жуда тез тарқалади», дейди Киевнинг Тарас Шевченко номидаги миллий университет тарихчиси Андрей Руккас Карвонсарой нашрига.\nРоссия можаро даврида ўлдирилган аскарлар сони ҳақида фақат икки марта расман хабар берган. 25 март кунги сўнгги расмий маълумотга кўра, ўлганлар сони 1351 нафарни ташкил этган.\nҒарб манбалари Украинанинг 18900 та россиялик ўлдирилгани ҳақидаги маълумотини тасдиқламаса-да, уларга кўра Россиянинг йўқотишлари Москванинг расмий статистикасидан анча кўп.\n«Россия ОАВда ҳеч қандай хабар йўқ»\nРоссия расмийлари фақат генерал-майор Андрей Суховецкийнинг 28 феврал – урушнинг тўртинчи куни ўлдирилганини тасдиқлашган.\nУкраина расмийлари Россия Марказий ҳарбий округининг 41-умумқўшин армия қўмондони ўринбосари Суховецкий Мариуполда снайпер томонидан ўлдирилгани ҳақида хабар берган.\nУнинг ўлими ҳақида ВКонтакте ижтимоий тармоғидаги фахрийлар гуруҳида хабар берилган ва кейинчалик Путин томонидан тилга олинган, аммо исми зикр қилинмаган.\nХабарларга кўра, Суховецкий аввал Сурияда хизмат қилган.\nБу орада Украина қуролли кучлари худди шу 41-армия қўшинларини бошқарган генерал-майор Виталий Герасимовни ҳам ўлдиришган, деб хабар беради Россия Федерал хавфсизлик хизматининг (ФСБ) икки нафар зобити ўртасидаги радиосўзлашувни эшитган Украина разведкаси.\nГерасимов шунингдек, Сурия ва Чеченистонда ҳам хизмат қилган ва 2014 йилда Қрим аннексиясида иштирок этган.\nГерасимовнинг дафн маросими 15 март куни Екатеринбургда бўлиб ўтди, деб хабар берган ҳибсдаги Россия ҳукуматининг мухолифати етакчиси Алексей Навалнийнинг яқин иттифоқдоши Леонид Волков.\n«Улар ҳақиқатдан ҳам уни номсиз қабрга дафн қилишармикин?», деб ёзган у Твиттерда 16 март куни. «Россия ОАВда унинг ўлими ҳақида ҳеч қандай хабар йўқ.»\nШарқий ҳарбий округнинг 29-қуролли кучларига қўмондонлик қилган генерал-майор Андрей Колесников Мариуполда ўлдирилди, деб хабар берган 11 март куни Украина расмийлари.\n18 март куни Киев генерал-лейтенант Андрей Мордичевнинг ўлимини тасдиқлаган, у жанубий ҳарбий округнинг 8-умумқўшин армия кучларига қўмондонлик қилган. Худди Резанцев каби у ҳам Украина қуролли кучлари Чорнобаевка аэропортидаги қўмондонлик постини йўқ қилганида ўлдирилган.\nШунингдек, Қримнинг Россия назоратидаги Севастопол шаҳри мэри Михаил Развожаев Киевда туғилган, Россия Қора денгиз флоти қўмондони, 1-даражали капитан Андрей Палийнинг ўлимини тасдиқлаган.\nПалий 20 март куни Мариупол яқинидаги жангларда ўлдирилди, деб ёзган мэр Телеграм каналида.\nРоссия ҳарбий денгиз кучлари мухбирларнинг сўровларини жавобсиз қолдирган, деб хабар беради Озод Европа/Озодлик радиосининг рус хизмати.\nУкраина ички ишлар вазирлигининг маслаҳатчиси Антон Герашченкога кўра, 22 март куни Мариуполдаги жангларда Украина қуролли кучлари генерал-майор Олег Митяевни ўлдиришган.\n150-мотоўқчилар дивизиясига қўмондонлик қилувчи Митяев Сурияда хизмат қилган, деб ёзади Герашченко Телеграмда.\nУкраинада яна бир путинпараст генералнинг ўлдирилгани ҳақида бир-бирига зид хабарлар олинган.\nРоссия миллий гвардиясининг (Росгвардия) генерал-майори Магомед Тушаев 26 феврал куни Киев яқинида ўлдирилган эди, деб хабар берган Украина расмийлари.\nАммо, Чеченистон етакчиси Рамзан Қодиров Тушаев тириклигини даъво қилиб, 23 март куни у билан учрашгани, 13 март куни эса Тушаев экани айтилган эркак акс этган видеони чоп этгани ҳақида AFP маълумот берган.\nУкраинада юз бераётган вазият ҳақидаги ҳақиқат ва Кремл тақдим этаётган хабарлар Марказий Осиёдаги кўпчиликни Россия ОАВдан воз кечишга ундамоқда.\n«Тушкун руҳдаги» Россия армияси\nУшбу юқори мартабали зобитларнинг барчаси фронт чизиғида бўлган, таҳлилчиларга кўра, айнан шу асосий тактик хатодир.\nҲарбий таҳлилчи, Украина боши штаби раҳбарининг собиқ ўринбосари Игорь Романенко Карвонсаройга «Бу қўмондонлик тизимининг ташкилий муваффақиятсизлиги», деб айтган.\nРоссия генераллари ва юқори мартабали ҳарбий арбоблари орасидаги ўлимлар сони «фавқулодда» даражада, деб айтган Зеленскийнинг маслаҳатчиси Михайло Подоляк AFP хабарига кўра.\n«Бу армиянинг мутлақо тайёр эмаслигининг белгисидир», деди у Телеграмда. «Буларнинг барчаси, шубҳасиз, Россия армиясини тушкунликка туширади – у олий раҳбариятнинг мутлақо лаёқатсиз эканини тушунади.»\nРоссия армиясининг Украинада хусусан, разведка, логистика ва тактик хатоларда акс этган заиф томонлари, ҳарбий бошлиқларни фронт чизиғида бўлишга мажбур қилди, дейди исмини ошкор қилишни истамаган юқори мартабали франциялик ҳарбий мулозим.\n«Эҳтимол, буйруқлар яхши англашилмаган ёки қабул қилинмаган, бўлинмалар итоатсизлик қилган ёки жанговар руҳ билан боғлиқ жиддий муаммо бўлиши мумкин», деб айтган у март ойида AFPга. «Буларнинг бари генералларни фронтга келишга мажбур қилган бўлиши мумкин».\nУкраина разведка хизматида россиялик ҳарбий қўмондонларни кузатишга ихтисослашган махсус операциялар бўлинмаси бор, деб ёзади 16 март куни The Wall Street Journal Украина президенти Владимир Зеленскийнинг идорасига яқин манбага таяниб.\nТаҳлилчиларга кўра, Россия армияси яхши ҳимояланмаган алоқа воситалари ва жўн стратегияларни қўллаб, ушбу бўлинманинг ишини осонлаштирган.\n«Умуман, уларнинг ўз генералларидан айрилаётгани Россия қўмондонлиги ниҳоятда заиф эканлигини ва унинг алоқа линиялари Украина ҳарбий муваффақияти туфайли узилганини кўрсатади», дейди Нью-Йоркда жойлашган Soufan марказининг катта илмий ходими Колин Кларк AFPга.\nҚуддус хавфсизлик ва стратегия институти таҳлилчиси Александр Гринбергнинг AFPга айтишича, Россия бўлинмалари «компьютер хавфсизлиги тартиб-қоидаларига эътибор бермайдилар ва уларнинг сўзлашувларини ушлаб олиш осон.»\nБундан ташқари, жанг майдонидаги қўмондонларни «антенналар ва уни ҳимоя қилаётган бошқа транспорт воситалари» орқали таниб олса бўладиган машиналар туфайли қуролланмаган кўз билан аниқлаш мумкин бўлган.\nУзоқ истиқболда бу каби йўқотишлар бутун армия учун жуда салбий оқибатларга олиб келади, дейди киевлик профессори Руккас.\n«Бир нарсани айтишим мумкин, ҳамма жойда қўмондонларнинг захира ўриндиғи жуда кичик», деди у.\nБир қатор жиддий хатолар\nУкраиналик ҳарбий таҳлилчи Романенконинг фикрича, Россия ҳарбий раҳбарияти бошиданоқ бир қатор жиддий хатоларга йўл қўйди. Уларнинг асосийлари рақибни паст баҳолаб, ўз кучини юқори баҳолагани эди.\nЭнди Кремл нима муаммо борлигини аниқламоқчи, деди у.\n«Путин ҳозир [босқинда] қандай хатога йўл қўйилганини аниқламоқда ва янги мақсадлар қўймоқда», деди Романенко. «Шу тариқа... қўмондонлар муаммолар нимада экани, қўшинлар қаерда ва нима учун жуда ёмон жанг қилаётганини тушуниш учун фронтга яқинлашмоқда ва шу туфайли Украина кучларининг нишонига айланмоқда».\nРуккаснинг айтишича, Россия аскарларининг жанговар руҳи паст экани сабабли, генераллар уларга ўрнак бўлиб, аскарларга қандай ҳужум қилишни кўрсатишга мажбур бўлмоқда.\nУ Изюм яқинида ўлдирилган 12-алоҳида гвардия муҳандислик бригадаси қўмондони, полковник Сергей Порохняни мисол қилиб келтирган.\nУ кечув жойини ўрнатиш вақтида ҳалок бўлди, деб хабар беради Россиянинг «Ветеран Башкорстана» сайти 14 март куни.\n«Буни чуқурроқ таҳлил қилиш керак», деб айтган Руккас. «Бригада қўмондони шахсан ўзи кўприк ўрнатмоқда. Бу нимани англатади? Усиз аскарлар буни уддалай олмас эдилар. Бу аскарлар ҳам руҳан, ҳам профессионал томондан ёмон ҳолатда эканлигидан далолатдир.»\nҚўмондонларнинг ўлимидан ташқари, аскарларни олға юришга ундашда иштирок этадиган зобитлар орасида ҳам йўқотишлар қайд этилган.\nКескинлик юқори даражада ва шундай сиёсий зобитларнинг айримлари ўз аскарлари томонидан ўлдирилган бўлиши ҳам мумкин, деб айтган Руккас.\n«Улар энг фаолларни йўқ қилган бўлишлари мумкин, умуман олганда сиёсий зобитларнинг вазифаси аскарларга туртки бериш», деб айтган у. «Аммо биз реал одамлар ҳақида гапиряпмиз, ҳамма қўрқади, ҳеч ким урушга бориб ўлишни хоҳламайди.»\nРоссия ўта қудратли армия, енгилмас Россия ва қад ростлаш каби ўз тарғиботининг қурбонига айланди. Улар шунчалик ёлғон гапирганларидан, бунга ўзлари ҳам ишона бошладилар.\nАгар оёқлари тагида ер бўлмаса қандай қилиб оёққа туришади? Айрим ҳолатларда ҳаммаси хоин ва ёлғончи эканига ҳайрон қоласан. Одамлар бурнининг тагида нима бўлаётганини билмайди; одамларга хориждаги ҳамма янгиликлар ҳақида ёлғон гапиришади (ва бу ёлғонлар соғлом фикрдан йироқ бўлади).Ўғирласа бўладиган ҳаммасини ўғирлаб бўлишди ва энди бутун дунёни дунёдаги энг кучли иккинчи армия эканлигида ишонтиришмоқчи. Улар ҳатто 1002 ўринда ҳам бўла олишмайди.\nБу ахмоқ бошинг билан қайси жиннихонадан ёзяпсан?\nАгар дориларингни ичиш эсингдан чиққан бўлса докторингга бу касалхонада оғир касалларни тузата олишмас экан деб айт.\nХайл, Украина гауляйтери Зеленский. Украина Осиё, Африка, Америка халқларининг жасади ва қони устига қурилган Ғарб ва АҚШнинг бахти ва бойлиги учун сўнгги украиналик тирик қолгунча курашади. Улар 500 йиллик мустамлакачилик даврида талон-тарож қилинган нарсаларни йўқотишни истамайдилар.\nУларнинг генералини украин снайпери отиб ўлдирибдими? Ахир бу Россия учун шармандаликку.\nМақталган Россия армияси нацистлар, бандерачилар, гиёҳвандлар ва ғарбий украиналиклар тарафидан таъзирини емоқда ))\nРоссиянинг Украинага қарши дастлабки ҳамласи стратегик хато дея баҳоланмоқда\nОзиқ-овқат ва ёнилғи тақчиллиги, аскарлар ўлими, уриб туширилган жанговар самолётлар, ташлаб кетилган ҳарбий машиналар ва тўхтаб қолган карвонлар – Россиянинг ҳайратланарли даражадаги пала-партиш ва тартибсиз босқини билан боғлиқ воқеликдир.\nУкраина фуқаролари Россия тажовузига қарши жанг қилишга тайёр\nФуқаролари кўчаларда русларга қарши жангга ҳозирланар экан, Украина президенти Зеленский «тажовузкорга максимал даражада талафот етказишга буйруқ берди», деди Украина армияси бош қўмондони.


Самарқанд давлат университетида Халқаро таълим дастурлари факультети ташкил этилди - zarnews.uz\nСамарқанд давлат университетида юртимиз тарихида илк маротаба хорижий олий таълим муассасалари билан ҳамкорликда таълим бериладиган Халқаро таълим дастурлари факультети ташкил этилди.\nФакультетда қуйидаги нуфузли хорижий университетлар билан ҳамкорликда бакалавриат йўналишлари ва магистратура мутахассисликлари бўйича кадрлар тайёрланади:\n👉 Хитойнинг Сиан Жиаотонг ва Шанси университетлари;\n👉 Жанубий Кореянинг Сунчонхян университети;\n👉 Исроилнинг Холон технология институти;\n👉 Ҳиндистоннинг Алигарх Муслим университети;\n👉 Германиянинг Киел университети;\n👉 Франциянинг Инжинерия мактаби;\n👉 Россиянинг Станкин Москва Давлат технологиялар ва Санкт-Петербург университетлари.\n✅ Факультетда материалшунослик, саноат математикаси, мехатроника ва робототехника, географик ахборот тизимлари ва масофавий зондлаш, муҳандислик, ахборот технологиялари, тарих, мактабгача таълим, психология каби йўналишларда мутахассислар тайёрланади.\n✅ Бакалавриатнинг 1- ва 2- босиқичлари ва магистратуранинг 1-босқичини муваффақиятли тамомлаган талабалар кейинги босқичда хорижий олий таълим муассасаларида ўқишни давом эттирадилар. Хорижий университетларда ўқишни муваффақиятли тугатган талабалар СамДУ ва хорижий ҳамкор университетларнинг икки томонлама дипломига эга бўладилар.\n✅ Абитуриентлардан ҳужжатлар Самарқанд давлат университети Физика факультети биносининг 1-қаватида қабул қилинмоқда.\nМаълумот учун телефонлар: +998 97 611 34 77, +998 97 391 27 16


Ўликхона музхонасида етти соат ётган мурда «жонланди» 6-12-2021, 18:36 | Zamin.uz\n07:00 / 22.11.2021\nЎликхона музхонасида етти соат ётган мурда «жонланди»\nМотоцикл уриб юборган ҳиндистонлик фуқаро ўликхона музхона камерасида етти соат ётгандан сўнг «тирилди», деб хабар бермоқда News18.com нашри.\nПайшанба куни мамлакат шимолидаги Морадобод шаҳрида 40 ёшли электрчи Шрикеш Кумарни мотоцикл уриб юборган. Эркак туман шифохонасига етказилган, шифокорлар унинг ўлганини қайд этишган. Эртаси куни муассаса ходимлари Кумарнинг жасадини музлатгичга жойлашган.\nОила аъзолари унинг шахсини тасдиқлаб, мурдани ёриб кўришга рози бўлгач – етти соатдан кейин Кумарнинг келини унинг нафас олаётганини пайқаб қолган.\n«Тез ёрдам ходими беморни текширган: унинг юраги урмаётганди. У бу одамни бир неча бор текширди. Шундан сўнг вафот этгани маълум қилинди, аммо эрталаб полиция ва оила аъзолари уни тирик деб эълон қилишди», – деди Морадобод бош тиббий назоратчиси, доктор Шив Сингх.\nУнинг сўзларига кўра, текширув ўтказиш буюрилган. Энди шифокорларнинг асосий вазифаси унинг ҳаётини сақлаб қолишдир.\nКумар Меерут тиббиёт марказида даволанмоқда, унинг аҳволи анча яхши. Келини эркакнинг ҳали ҳушига келмаганини айтди. Aёлнинг қўшимча қилишича, яқинлари шифокорларнинг эътиборсизлиги учун шикоят ҳозирлашмоқда. “Замин” янгиликларини “Youtube”да кузатиб боринг\nЯнгиликлар » Дунё » Ўликхона музхонасида етти соат ётган мурда «жонланди»


Ўзгалар ҳаққига хиёнат қилган лўттибоз 5 йил қамоқда ўтирадиган бўлди « Ўзбекистон Халқ Ҳаракати\nЎзгалар ҳаққига хиёнат қилган лўттибоз 5 йил қамоқда ўтирадиган бўлди\n21 February 2014 - 9:35\nҚийналган, ночорлашган шерикларига ёрдам кўрсатиш, мурувватли бўлиш, инсонларга хос одамийлик фазилатлари ҳисобланади. Аммо ҳар қандай инсон қалбида ҳам бу сингари ижобий хусусиятлар ва фазилатлар мавжуд бўлавермас экан. Аксинча, баъзи инсонларнинг қийин аҳволдаги кишиларнинг ожиз ҳолатидан фойдаланиш, ўзгалар меҳнати орқасидан ўз нафси «ўпқон»ларини тўлдириш сингари ғайриинсоний ва номақбул хислатларга эгалиги ачинарлидир. Яккабоғ туманининг Мустақиллик маҳалла фуқаролар йиғини ҳудудида яшайдиган, 1976 йилда туғилган Соли Бўроновнинг ана шундай ўз нафси йўлида ўзгаларга жабр кўрсатишдан тоймайдиган салбий хислатли инсонлардан эканлиги намаён бўлди.\nСоли Бўронов 2005 йилдан буён Россияда ишлаб келарди. Сўнгги уч йил мобайнида Москва вилоятининг Солнечногорек туманида “ООО Фирстрой” қурилиш фирмасида фаолият олиб бораётганди. Ўтган йил сентябрь ойининг ўрталарида таниши Ҳамро Ёрбеков унга учрашиб, ҳамқишлоқлари учун иш топиб беришини сўради. Соли Бўронов Ҳамро Ёрбеков билан биргаликда Ҳамронинг қишлоқдошлари, ўша вақтда ўзга элда, яъни Россияда ишсизликдан қийналиб қолган Мамат Некбоев, Шерқул Бекнаев, Икром Холмуродовларни телефон билан чақириб олишади. Фирма раҳбари ҳам худди шу пайтда қўшимча ишчилар кераклигини айтганди. Соли Бўронов янги чақирилган ишчилар билан оғзаки шартнома тузиб уларга анчагина катта ҳажмли иш улкан бино пойдевори учун бетон қуйишни топширади. У ўзини ушбу қурилишда иш юритувчи эканлигини билдириб, ишларни бажаришни назорат қилишини, иш тугагач, ўзи қабул қилиб олишини, ишчиларнинг озиқ-овқат таъминотини ҳал қилишини, иш ҳақларини олиб беришини тўлиқ ўзи бажаришини айтади. Айрим ташкилий ишлар ва озиқ-овқат харажатларидан ташқари Бўронов учула ёлланма ишчига бажарилган иш учун 8200 АҚШ доллари, яъни Ўзбекистон Республикаси миллий валютаси бўйича 16 178 518 сўм миқдорда иш ҳақи ваъда қилади.\nТезликда ишга киришган Мамат Некбоев, Шерқул Бекнаев ва Икром Холмуродов бир ой давомида айтилган ишни бажаришади. Иш якунига етганда Соли Бўроновнинг бирданига ишчиларга муомаласи ўзгариб қолади. У учала ишчига қўполлик қилиб, уларни ҳақаротлаб арзимас иш ҳақи бериб, уларни тезликда бу ердан кетишларини айтади. Маълум бўлишича Соли Бўронов учала ёлланма ишчининг ҳар бирига 500 АҚШ долларидан, жами 1500 АҚШ доллари берганди. Бу пулларни у ҳар замонда бўлиб-бўлиб тарқатган. Бир ойлик ноқулай шароитдаги оғир иш учун ваъда қилинган меҳнат ҳақининг 6700 долларини Соли Бўронов ўйламай-нетмай ўз эҳтиёжлари учун ишлатиб юборди.\nСоли Бўронов бу фирибгарлиги билан жиноят ишлари бўйича Яккабоғ туман судининг ҳукмига кўра, тайинланган 5 йиллик озодликдан маҳрум қилиш жазосини умумий тарбия коллонияларда ўтайдиган бўлди.


Қозоғистон марказий сайлов комиссияси мамлакат президенти Нурултон Назарбоевнинг партияси парламент жойларини эгаллаганини маълум қилди.\nРасмий маълумотларга кўра¸ президентга қарашли “Ўтан” партияси 33 депутатлик ўрнига ¸ “АИСТ” партияси 10 ва Дариға Назарбоеванинг “Асар” партияси 3 депутатлик ўрнига эга бўлган.\nМустақил номзодлар эса¸ 77 ўриндиқдан 7тасига сазовор бўлди. Сайловларда биринчи бор компютер тизими қўлланди.\nСайлов комиссияси қолган 22 жой учун қайтадан сайлов ўтказилишини маълум қилди.\nЕвропада хавфсизлик ва ҳамкорлик ташкилоти ¸ Қозоғистондаги парламент сайловлари нодемократик тамойиллар асосида ўтказилганини билдирган эди.


17:12 / 07.10.2017\n7 октябрь куни Ўзбекистон президенти Шавкат Мирзиёевнинг Россия президенти Владимир Путин билан телефон орқали мулоқоти бўлиб ўтди. Бу ҳақда Ўзбекистон президенти расмий сайти хабар тарқатди.\nСуҳбат бошида Ўзбекистон раҳбари Россия Федерация президентини таваллуд куни билан самимий табриклаб, Россия етакчисининг икки давлат ўртасидаги стратегик шериклик ва иттифоқчилик муносабатларининг ривожланиши ва чуқурлаштирилиши, кўп қиррали ва ўзаро манфаатли ҳамкорликни кенгайтиришдаги ўрни ва бунга қўшган катта шахсий ҳиссасини алоҳида таъкидлаб ўтди.\nЖорий йилнинг апрель ойида Россияга самарали давлат ташрифи ва олий даражада ўтказилган учрашувлар икки томонлама муносабатларни янада мустаҳкамлаб, уларга аниқ амалий мазмун бахш этгани катта мамнуният билан қайд этилди.\nАлоқаларнинг сезиларли кучайгани кузатилмоқда: сўнгги ойлар давомида Ўзбекистонга Россия бош вазирининг биринчи ўринбосари, иқтисодий ҳамкорлик бўйича Ҳукуматлараро қўшма комиссия ҳамраиси Игорь Шувалов, Хавфсизлик кенгаши котиби Николай Патрушев, қишлоқ хўжалиги вазири Александр Ткачев, саноат ва савдо вазири Д. Мантуров, Татаристон раҳбари Р. Минниханов ва бошқалар ташриф буюрди. Олий ва юқори даражада бир қатор ўзаро ташрифлар режалаштирилган.\nЎзаро товар айирбошлаш ҳажми динамик равишда ўсиб бормоқда - йил бошидан буён товар айланмаси 3 миллиард доллардан ошди.\nРоссиянинг етакчи компаниялари ва банклари иштирокида нефтгаз ва нефткимё соҳалари, металлургия, машинасозлик, электротехника саноати, фармацевтика, агросаноат комплекси, озиқ-овқат ва бошқа соҳаларда йирик сармоявий лойиҳалар амалга оширилмоқда.\nҲудудлар ва икки давлат ишбилармонлари даражасида амалий ҳамкорлик фаоллашди. Маданий-гуманитар алоқалар кенгаймоқда.\nТаъкидланишича, халқлар ўртасидаги дўстлик ва ўзаро ҳамжиҳатликни мустаҳкамлашга Москва ва Бутун Рус патриархи Кириллнинг Ўзбекистонга яқинда амалга оширилган ташрифи ҳам хизмат қилди.\nСуҳбат чоғида икки томонлама амалий ҳамкорликни янада кенгайтириш масалалари муҳокама қилинди. Шунингдек, халқаро ва минтақавий сиёсатнинг долзарб жиҳатлари бўйича фикр алмашилди.\nМулоқот якунида Ўзбекистон раҳбари Россия президентини яна бир бор самимий муборакбод этди ва унга сиҳат-саломатлик, фаровонлик ҳамда доимий муваффақиятлар, дўстона рус халқига эса тинчлик ва фаровонлик тилади.\nРоссия раҳбари Ўзбекистон етакчиси ва халқига самимий табриклар учун миннатдорлик билдириб, Ўзбекистон-Россия стратегик шериклик ва иттифоқчилик муносабатларини янада мустаҳкамлашга қатъий муносабатда эканини таъкидлади.


Бугун, 13 январь куни Халқ депутатлари Бухоро вилояти Кенгашининг олтинчи чақириқ илк сессияси ўтказилди. Сессия ишида вилоят Кенгаши депутатлари, вилоят ҳокимининг ўринбосарлари, вилоят ҳокимлигининг бошқарма ва бўлимлари раҳбарлари, вилоят Кенгаши депутати бўлмаган шаҳар ва туман ҳокимлари ҳамда ҳуқуқни муҳофаза қилувчи органлар раҳбарлари, шунингдек, Ўзбекистон Республикаси Президентининг вакили Абдужаббор Абдувоҳидов иштирок этди.\nАбдужаббор Абдувоҳидовнинг маълум қилишича, қонунчиликнинг бу талабидан келиб чиқиб, Ўзбекистон президенти томонидан вилоят ҳокимлигига Ўктам Исоевич Барноев номзоди тавсия этилди. Номзод бўйича партия гуруҳларининг ҳар бири билан маслаҳатлашувлар ўтказилди.\nСессияда “Маҳаллий давлат ҳокимияти тўғрисида”ги қонуннинг 2-моддасига кўра Ўктам Исоевич Барноев Бухоро вилояти ҳокими лавозимига тасдиқлаш учун халқ депутатлари Бухоро вилояти Кенгашига тақдимнома киритилди. Депутатлар Ўктам Исоевич Барноевни Бухоро вилояти ҳокими этиб бир овоздан тасдиқлади.


Ўзбекистон Республикаси Инновацион соғлиқни сақлаш миллий палатаси ва Республика ихтисослашган илмий-амалий Кардиология маркази амалий телетиббиёт соҳасида қўшма лойиҳани бошлаяпти.\nҲамкорлик тўғрисидаги тегишли Меморандум 2021 йил 23 февралда Миллий палата раҳбари Ровшан Изамов ва Кардиология маркази раҳбари Хуршид Фазилов томонидан имзоланган.\nМеморандум асосида мамлакатимизнинг бир қатор вилоятларида телеметрик ускунани қўллаб тиббий ёрдам кўрсатиш бўйича илк лойиҳа йўлга қўйиляпти. Лойиҳа Тошкент вилояти, Қарши, Жиззах шаҳарлари, шунингдек пойтахтимизнинг Чилонзор туманида бошланади.\nШу мақсадда Миллий палата томонидан Кардиология марказига 3 ойга бепул фойдаланиш учун кардиологияга оид телеметрик ускуна мажмуаси топширилди. Мажмуа таркибига UNET мажмуаси ва 15 та Ucard-100 электрокардиографлар киради.\nЛойиҳа акциодор-тижорат Халқ банки кўмагида амалга оширилади.\nUcard-100 электрокардиограф ёрдамида Ўзбекистоннинг ҳар хил вилоятлардан беморларнинг электрокардиограммалари (ЭКГ) Республика Кардиология марказининг UNET мажмуаси билан жиҳозланган инновацион марказига узатилади. Бу ерга келиб тушган ЭКГ баҳоси билан юқори малакали шифокорлар шуғулланади.\nМазкур телеметрик ускуна вилоятларда замонавий стандартлар даражасида скрининг, профилактик кўрик ташкиллаштириш ва юрак-қон томир касалликларини ташҳислаш имконини беради.\nҲудудлар аҳолиси Тошкентга бормасдан туриб энг яхши пойтахтлик мутахассислардан тиббий ёрдам олиш имконига эга бўладилар. Ва бунда соғлиқни сақлашнинг бирламчи бўғин даражасидаги тиббий ёрдам кўрсатиш сифати сезиларли даражада ошади.\nТашҳислашнинг юқори сифат даражаси, профессионал ёндашув бир вақтнинг ўзида Ўзбекистон ҳудудларидаги шифокорларнинг малакасининг ошишига ёрдам беради. Шундай қилиб, Республика Кардиология маркази мутахассислари томонидан ишлаб чиқилган билимлар ва услубларнинг изчиллиги таъминланади.\nТелеметрик ускуна шунингдек юқори малакали мутахассисларни жалб этишга бўлган харажатларни ҳам камайтиради. Ва бир вақтнинг ўзида уларнинг хизмати билан мамлакатнинг турли бурчакларида яшайдиган аҳолининг кўпроқ қисмини қамраб олиш имконини беради.\nБунда мазкур ускунадан профессионал даражада ва самарали фойдаланиш учун Миллий палата томонидан барча зарур маслаҳатлар, ахборотлар, техник ёрдам кўрсатилади.\nҚўшма илк лойиҳа Ўзбекистон аҳолиси учун, унинг қаерда яшашидан қатъи назар — пойтахтдами ёки мамлакатимиз ҳудудидами, — қандай қилиб юқори даражадаги тиббий ёрдам ташкиллаштиришни амалда намойиш қила олади. Телетиббиёт нафақат ҳар қанақанги беморга ўз вақтида ташҳис қўйиш ва зудлик билан даволашни бошлаш имконини беради, шу билан бирга вилоятга чиқмасдан, ўзининг иш жойида бўла туриб беморга ёрдам кўрсатиши мумкин бўлган шифокорларнинг вақти ва кучини ҳам тежайди. Шуни таъкидлаш жоизки, шифокорнинг ўз иш жойида зарур консилиум йиғиш, беморнинг аҳволи муҳокамасига бошқа юқори малакали мутахассисларни жалб этиш имкони мавжуд. Кардиологияда бу жуда муҳим. Чунки бу ерда кўпинча нафақат беморнинг соғлигига, балки унинг ҳаётига хавф солинаётгани тўғрисида гап кетади.\nБугун телетиббиёт тўғрисида кўп гапирилади, унинг афзалликлари ва инновацион жиҳатлари тан олинади. Лекин мамлакатнинг ҳар қайси нуқтасида ҳақиқий илғор тиббий ёрдам кўрсатиш учун телетиббиётдан амалда фойдалана билиш керак.\nАйнан мана шу телетиббиётнинг афзалликларини кўрсатишни ўз вазифаси деб билган илк лойиҳанинг мақсади саналади. Фақат ундан фойдаланишдаги ҳақиқий амалиётгина шифокорларга ушбу замонавий услубни жорий этиш бўйича ўз кўникмаларини чархлаб олиш имконини бера олади. У шунингдек беморларга ҳам соғлиқни сақлашнинг мамлакатнинг ҳар қанақанги ҳудудида, уларнинг марказдан қанчалик узоқда жойлашишидан қатъи назар, юқори даражада бўлиши кераклиги ва мумкинлигини ҳис этиш имконини беради.


Рамос 2020 йилда "Барселона"га ўтади\n4 февраль, 2018, 14:26\nАввалроқ хабар берганимиздай, Каталониянинг “Барселона” клуби ўз таркибига “Гремио” футболчиси Артур Рамосни қўшиб олмоқчи.\n“Кўк-анор ранглилар” бир неча ойлардан буён бразилия клуби билан футболчининг трансфери бўйича музокаралар олиб бормоқда. Хозирга қадар музокаралнинг ассосий муаммоси ўйинчининг “Гремио” клуби билан шартномасидаги компенсация нархидир, яъни бу нарх 50 миллион еврога тенг. Шуни айтиш керакки, хозирда “Барса” бу каби харажатларни кўтара олмайди.\nХабарларга кўра, “каталонияликлар” раҳбарияти футболчининг нархини қай тарзда туширишни йўлини топишди. “Барселона” бразилия клубига Рамоснинг кўчиб ўтиши учун 30 миллион евро тўлайди, аммо хавбек 2020 йилга қадар “Гремио” клубида тўп суради.\nТаъкидлаш лозимки, “Гремио” бу таклифни қабул қилишга мажбур, бунга сабаб Артур “кўк-анор ранглилар” сафини тўлдиришга ўз розилигини билдирган. Бу ҳақида Mundo Deportivo нашри хабар бермоқда.


Учинчи чорак якунлари: Xiaomi топ учталикда эмас - Terabayt.Uz\nУчинчи чорак якунлари: Xiaomi топ учталикда эмас\nIDC компаниясининг чораклик тадқиқотлари натижасига кўра, Хитой смартфон бозорида пасайиш ҳали ҳануз давом этмоқда, бироқ, айни дамда, тикланиш аломатлари ҳам кузатилмоқда.\nЎтган молия йилининг мос даврига нисбатан бозорда 3.6% лик қисқариш қайд этилди. Бу охирги икки кварталга қараганда яхшироқ кўрсаткичдир.\nУчинчи чоракда Хитой бозорида 98.8 миллион ақлли мобил қурилмалар сотилган бўлиб, бундан катта улуш Huawei'га тегишлидир. АҚШ тазйиқига учраган бўлишига қарамай, бозордаги савдоларнинг 42% и мана шу техногигант ҳиссасига тўғри келиб, компания савдоларида ўтган йилгига нисбатан 64.6% лик ўсиш кузатилди. Анчайин ортда қолиб кетган vivo эса 18.3% улуш билан иккинчи, унинг "синглиси" Oppo эса 16.6% улуш билан учинчи ўринда турибди.\nБошқа мамлакатларда, хусусан, Ҳиндистонда анчайин ижобий натижа қайд этган Xiaomi эса савдоларнинг 9.8% қисми билан чегараланган бўлса, савдоларида 5.6% лик ўсиш бўлган “Олма“ 8.1% улушга эга бўлди. Шундай қилиб, бу икки компания савдолар ҳажми бўйича мос равишда тўртинчи ва бешинчи ўринларни эгаллади.\nIDC'нинг ишонишича, кейинги чоракларда бозордаги ўсиш, асосан, қурилмаларда 5G технологиясининг бўлиш-бўлмаслигига боғлиқ бўлади.\nЎҚИНГ: Xiaomi: «Samsung’дан биз 44 фоизга олдинмиз!»\n#Huawei #Oppo #Vivo #Xiaomi


Дард ва даво (42): Гуноҳнинг касофати (2)\nBy IxlosOrg on 07/29/2019 Без рубрики ДАРД ВА ДАВО МАҚОЛАЛАР\n3. Банда билан Аллоҳ ўртасига совуқчилик тушиши\nГуноҳга қўл уриш оқибатида банда билан Аллоҳ ўртасига совуқчилик тушади, қалбда сиқилиш, ғашлик пайдо бўлади. Унинг дастидан бандага ҳеч бир лаззат татимайди. Дунёдаги барча лаззатлар йиғилиб келса ҳам бу ғашликни аритолмайди. Дарҳақиқат, буни қалби тирик инсонларгина сезади. Зеро, ўликка нима ҳам таъсир қилсин.\nИнсон бор-йўғи қалбига ғашлик киришидан қўрқиб гуноҳдан четланганида ҳам оқил кишининг ишини қилган бўлур эди.\nБир киши Аллоҳни таниган художўй инсондан қалбидаги сиқилиш ва ғашликдан шикоят қилганида бундай деб жавоб берган экан: “Агар гуноҳлар қалбингни сиқиб қўйган бўлса ва бундан халос бўлишни истасанг гуноҳларни ташла ва (Аллоҳнинг зикри билан) қалбингни хотиржам қил”.\nҚалбга гуноҳ устига гуноҳ қилиш изтиробидан кўра аччиқроқ алам йўқ. Аллоҳ Ўзи асрасин.\n4. Банда билан одамлар орасига совуқчилик тушиши\nГуноҳ қилган банда ўзи билан одамлар, хусусан яхши одамлар ўртасига совуқчилик тушганини сеза бошлайди. Совуқчилик кучайган сари улардан ва уларнинг давраларидан узоқлаша бошлайди ва улардан фойда олиш баракасидан маҳрум бўлади. Раҳмоннинг жамоасидан узоқлашгани сайин шайтон жамоасига яқинлашиб бораверади. Бу совуқчилик бора-бора унинг бутун қалбини эгаллаб олади. Натижада у билан хотини, фарзандлари, қариндошлари ва ҳатто ўз жони ўртасига ҳам совуқчилик тушади. Шунда унинг ўзидан ўзи сиқилиб, бегонасираб юрганини кўрасиз.\nСалаф солиҳларимиздан бири бундай деган экан: “Бирон гуноҳ иш қилсам, албатта касофатини уловим ва хотим хулқида кўраман”.\n5. Ишлари ўнгидан келмаслиги\nГуноҳкор банда бирон ишга қўл ургудек бўлса, иши юришмайди ёки ўта қийин бўлиб кетади. Маълумки, ким тақво қилса, Аллоҳ унинг ишини осонлаштириб ва ўнглаб қўяди. Аксинча, ким тақво қилмаса, Аллоҳ унинг ишини қийин ва бароридан келмайдиган қилиб қўяди.\nҲайрон қоласан, банда олдида яхши ва фойдали ишлар эшиги ёпиқлигини ва уларнинг йўллари ўта қийинлигини кўриб, нима сабабдан бу ҳолатга тушганини билмаса-я?!\n6. Қалбни зулмат қоплаши\nГуноҳ қилган банда қоронғи тунда зулматни қандай ҳис қилса, қалбидаги ушбу зулматни ҳам худди шундай ҳис қилади. Гуноҳ зулмати кўзи билан ҳис қиладиган зулмат каби қалбини қоплайди. Зеро, тоат-ибодат нур, гуноҳ-маъсият эса зулматдир. Зулмат кучайган сари ҳайрати (эсанкираши) ортади. Натижада ўзи билмаган ҳолда бидъат, залолат ва ҳалок қилувчи ишларга кириб қолади. Бамисоли тунда ёлғиз ўзи кўчада юрган кўзи ожиз инсон каби. Бу зулмат кучая-кучая, охири кўзида акс эта бошлайди, кейин тобора кучайиб юзини қоплайди ва юзи қораяди. Унинг юзига қараган ҳар бир одам буни кўради.\nАбдуллоҳ ибн Аббос разияллоҳу анҳумо айтади: “Яхшиликнинг юзда ёғдуси, қалбда нури, ризқда кенглиги, баданда қуввати, одамлар қалбида муҳаббати бўлади. Ёмонликнинг юзда қаролиги, қалбда зулмати, баданда заифлиги, ризқни камайтириши, одамлар қалбида адовати бўлади” (Яъни яхшилик ва ёмонлик мазкур ишлар амалга ошишига сабаб бўлади).\n7. Қалб ва тананинг заифлашиши\nГуноҳ қалбни заифлаштириши ҳаммамизга аён. Ҳатто бориб-бориб қалбни тамоман ўлдиришгача боради. Энди танани заифлаштиришига келсак, аслида мўминнинг куч-қуввати қалбидан келиб чиқади. Қалби қанча кучли бўлса, танаси ҳам шунча кучли бўлади. Гуноҳкор фожир банданинг танаси кучли бўлгани билан керакли пайтда энг заиф нарсага айланиб қолади, жисмоний қуввати энг керакли пайтда панд беради. Форс ва румликларнинг таналари (мусулмонларнинг таналарига қараганда) қанчалар кучли ва бақувват бўлганини бир ўйлаб кўринг. Лекин бу куч-қувватлари энг керакли пайтда уларга панд бермадими?! Мўминлар қалб ва тана кучлари ила уларни яксон қилмадими?!\n8. Тоат-ибодатдан маҳрум бўлиш\nГуноҳнинг тоат-ибодатдан тўсишдан ўзга касофати йўқ деб фараз қилинса, шунинг ўзи ундан тийилишга етарли бўларди. Қилинган бир гуноҳ ўз ўрнида бир тоат-ибодатдан маҳрум этади ва навбатдаги тоат-ибодат йўлини ҳам қирқади. Шу йўсинда гуноҳга қўл урган банда учинчи, тўртинчи ва бошқа кўплаб тоат-ибодат йўлларидан узилиб қолади. Гуноҳ сабабли кўплаб тоат-ибодатлардан қуруқ қолади. Ваҳоланки, уларнинг ҳар бири банда учун дунё ва ундаги барча нарсадан яхшироқдир. Бу худди бир таом еб, натижада узоқ муддат касал бўлиб, еган таомидан ҳам яхшироқ бир қанча таомлардан маҳрум бўлган кишига ўхшайди. Аллоҳ таоло бу кўйга тушишдан сақласин!\nAvvalgi maqolaҚиёматнинг катта аломатлари: Исо алайҳиссаломнинг тушиши (3)\nKeyingi maqola Аллоҳ суйган бандалар: Хотин ва зурриётнинг солиҳлигини тилаб дуо қилиш (7)


Нодар Думбадзе. Кўппак (ҳикоя) | www.ziyouz.uz\nБош саҳифа Жаҳон насри онлайн антологиясиНодар Думбадзе (1928-1984; Грузия)Нодар Думбадзе. Кўппак (ҳикоя)\nЧоп этилган 10.10.2019 30.06.2019 МуаллифZiyouz.uz\nКўппак шу заҳоти ташқарига интилди. Бу пайтда мен ҳам овқатимни еб битиргандим. Ташқарига чиққанимда бояги кўппак ҳамон остонада мўлтираб турарди. Йўлимда давом этарканман, ортимда бояги кўппакнинг жон ҳолатда ангиллагани эшитилди. Бир пайт қарасам, кўппак ўқдек олдинга учиб борди-да, ўзини кўприк остига сувга урди.\nКўппак кўприк тагида дир-дир титраганча инграб ётарди. Унинг тумшуғи, олд оёқлари қайноқ сувда куйиб қолганди. Кўзларидан эса дувиллаб ёш оқар, чамаси, нима сабабдан уни бу тахлит аёвсиз жазолашганини тушунолмай ҳайрон эди. Унинг аҳволини кўриб мен ҳам кўз-ёшларимни тутиб тура олмади. Кўйлагимни ечиб, ўртасидан иккига бўлдим-да, кўппакнинг бир кўзини, бир оёғини авайлаб боғладим. Кейин уни ўзим билан уйга олиб келдим.\n– Ўғрининг жазоси шу-да.\n– Боплапти-ку, – деди бобом итнинг куйган жойларини кўздан кечираркан. – Бу иссиқда яралар қийин битади. Бориб мой опке, яраларига сурамиз. Оёғини-ку, ўзи тузатади. Бироқ кўзи…\nУ аёллар ва болаларга тегмас, қишлоқдаги ҳамма паррандалар орасидан ўзимизнинг товуқни ажрата олар, ҳатто унга қўриқчилик ҳам қилар, эркакларни эса уйга яқинлаштирмасди. Баъзан қўшниларимиз “Энди сизларникига чиқолмайдиган бўлиб қолдик”, деб ёзғиришарди. Бобом эса бунга жавобан кулиб қўя қоларди.\n– Эшитмадингизми? Кеча кимнингдир кўппаги бизнинг итларимиз билан ғажишибди. Ҳа, айтганча, бояги одамнинг гапини сен ҳам эшитдинг-ку? – у шундай дея менга юзланди. – Боласини қопиб олган экан.\n– Лекин у итни қутурган демади-ку? – сўрадим ундан.\nТонг отди. Хўрозлар қичқирди. Сигирлар мўради. Эчкилар маъради. Товуқлар қақоғлади. Концхоули узра қуёш чарақлади. Лекин қишлоқда нимадир етишмасди. У аллақандай қадрдон, одатий, кўз илғамас жиҳатидан маҳрум бўлганди. Қишлоқнинг тор сўқмоғи бўйлаб елкасига болтасини осилтириб келаётган Аслан Тавберидзе кўринди. Унинг изидан қолмайдиган шалпангқулоқ Тузик кўринмасди. Ҳа, қишлоқнинг қон-қонига сингиб кетган, эндиликда етишмаётган бу нарса ит эди. Оддий ит.\n– Спиридон ота, битта итни деб одамларнинг кўнглини қолдирманг. Итингизни ўлдиринг. Бизнинг итларимиз ҳам сизникидан яхшироқ эди, воз кечдик-ку? Одамлардан ажралиб қолмоқчимисиз?\n– Йўқ, Бадриа, ўлсам тобутимнинг устида ҳатто ит ҳам увилламайдиган аҳволда қолмай деяпман-да.\nГарчи олақоронғи бўлса-да, бобомнинг ранги қанчалик оқариб кетганини илғадим.\nБадрия индамай уйига кетди. У нима деб ўйлаганини билмадим-у, унинг ўрнидан мен бўлганимда, кечаси билан мижжа қоқмаган бўлардим. Чунки бобом шу пайтгача айтганини қилмасдан қолмаган.\n…Ярим кечаси ҳовлимизнинг нариги бурчагидан иккита ўқ овози ва итнинг акиллаши эшитилди. Ўрнимдан сапчиб турдим-у, милтиқни олиб, ўқ отилган тарафга ошиқдим. Кимдир ўзини буталар панасига олди. Кейин қочиб бораётган одамнинг қадам товушлари қулоққа чалинди.\n…Бир ҳафта ўтиб, шоқол Эквтимэ Сирадзенинг эчкисини бўғизлаб кетди. Кейин кимдир Аслан Тавберидзенинг омборидан ўн пуд донни ўмарибди. Яна бир куни Бердзенишвилининг сигири ҳовлимизга кириб, янги ўтқазилган кўчатларни синдириб кетди. Унинг кетидан Нина холанинг сигири билан Сипито амакининг новвоси изсиз йўқолди…\n– Ит тишлаб олди дегандингиз-ку?\n– Болам, вақти-соатим етган кўринади. Сен қўрқма. Мен ҳамиша сенинг ёнингда бўламан. Фақат уйимизни ташлаб кетмасанг, чироғимизни ёқиб ўтирсанг, бўлгани. Ҳали уруш тугайди. Отанг қайтиб келади. Аниқ биламан – у тирик. Эртага омонатимни топшираман. Фақат сен қўрқма. Ҳамма ишни қўшнилар қилишади. Фақат уйимизда аёл киши йўқлиги чатоқ-да! Ортимда дод солиб йиғлайдиганим йўқ.\nБалкон ҳам, ҳовли ҳам, ҳатто кўчамиз ҳам одамларга тўлиб-тошганди. Шунда кутилмаган ҳодиса юз берди. Дафъатан тумонат одам иккига ажралиб, ўртада кичик йўлак ҳосил бўлди. Ундан жунлари лойга беланган Кўппак оғир қадамлар билан бобомнинг тобути турган хонага йўл олди… У олд оёқларини тобут устига қўйди-да, шу тахлит қотиб қолди. Тобутда юзида ним табассум билан ётган бобомнинг юзларига тикилиб, худди ёш боланинг йиғисига ўхшаш оҳангда ғингшиди.\nОломон орасидан кимдир “Худога шукур-ей” деб юборди. Мен ҳам ўзимни тутолмай йиғладим.\n– Анавинга қарсанг-чи? Мен… мен ҳол сўрагани чиқдим, холос.\nМен Кўппакни тинчлантирарканман, бобомнинг гапларини эсладим: “Билади. Фақат гапиролмайди бечора…”\n← Аввалги Аввалги Чарли Чаплин ҳикматларидан\nКейинги → Кейинги: Ҳабибий. Девон (3-нашр)


Тожикистон хорижликлар учун чегараларини вақтинча ёпди\n22:56 / 10.04.2020\nТожикистонда коронавирус кириб келиши олдини олиш мақсадида хорижликларнинг мамлакатга кириши ва ундан чиқишига вақтинча тақиқ киритилди.\nБу ҳақда Тожикистон ташқи ишлар вазирлиги маълум қилди.\n“Коронавируснинг кириши ва тарқалишига йўл қўймаслик бўйича фавқулодда чораларни амалга ошириш мақсадида Тожикистон давлат чегарасидаги барча ўтказиш пунктлари орқали хорижий давлатларнинг барча фуқаролари ва фуқаролиги бўлмаган шахсларнинг кириши ва чиқишига вақтинчалик чекловлар киритилди”, дейилган хабарда.\nУшбу тақиқлов хорижий давлатлар дипломатлари, республикада аккредитация қилинган халқаро ташкилотлар, молиявий институтлар вакиллари, халқаро юк ташишларни амалга оширувчи ҳайдовчилар, самолёт экипажлари ва халқаро темир йўл алоқаси бригадаларига қўлланмайди.\nТожикистон ташқи ишлар вазирлигида таъкидланишича, тақиқ остига тушган хорижликларнинг Тожикистондан чиқиши зарурати пайдо бўлганда ҳокимият хорижий давлатларнинг расмий, жумладан чартер рейслар ташкиллаштириш бўйича мурожаатларини кўриб чиқишга тайёр.\nАйни вақтда Тожикистонда коронавирусга чалиниш ҳолатлари қайд қилинмаган.


Бухоро вилояти. Жарима асоссиз бўлиб чиқди – istemol.uz\nБухоро вилояти. Жарима асоссиз бўлиб чиқди\nРомитан туман истеъмолчилар ҳуқуқларини ҳимоя қилиш жамиятига Ромитан тумани, Хўжаубон МФЙ Деҳикўхна қишлоғида яшовчи Бўстон Элов ариза билан мурожаат қилиб, хонадонига тумангаз филиали ходимлари бориб, газ ўлчагич ускунаси давлат муҳрига шикаст етказилган деб, 717 627 сўм жаримага тортилганлиги ҳолатидан амалий ёрдам сўраган.\nМазкур мурожаат туман жамияти ҳамда тумангаз филиали масъул мутахассислари иштирокида ўрганиб чиқилди. Ўрганишлар натижасида истеъмолчи хонадонига ўрнатилган газ ҳисоблаш ускунасининг давлат муҳрига шикаст етмаганлиги маълум бўлди.\nPrevious Post:Қашқадарё вилояти. Истеъмолчи манфаати суд орқали ҳимоя қилинди\nNext Post:Самарқанд вилояти. Буюртмачини айблаганди…


Архивы МАСЖИД - tafsilar.info\n04 Avgust 15:30 by Редакция\nҚозоғистонда беш минг кишилик янги масжид қурилиши бошланди. Иш 2022 йилда якунланиши режалаштирилган. Бино Туркистон шаҳрининг кириш қисмида қурилади. Туркистон вилояти ҳокимининг матбуот хизмати хабар беради: “Янги лойиҳа Ўзбекистон Республикаси Президенти Шавкат Мирзиёев томонидан қўллаб-қувватланмоқда. Бундай диққатга сазовор жойнинг қурилиши қўшни Ўзбекистоннинг Туркистонга совғаси бўлиб, уни келаси йили якунлаш режалаштирилган. Архитектураси бетакрор бўлган ислом марказининг\n16 Iyul 14:35 by Редакция\nТошкент шаҳар ички ишлар бошқармасининг билдиришича, пойтахт масжидларидан бирида блоггер диний фундаментализм ғояларини тарғиб қилган ва шу сабабли ҳуқуқни муҳофаза қилиш органлари ходимлари томонидан қамоққа олинган. Маъмурият матбуот хизматининг хабар беришича, 26 июн куни Олмазор вилоятида жойлашган Тўхтабой масжидига ташриф буюрганлардан ички ишлар органларига Орифхўжаев Фозилхужа (1980 йилда туғилган) жанжал келтириб чиқаргани, жамоат тартибини бузганлиги\n01 Iyun 09:07 by Редакция\nАҚШда ватандошларимиз томонидан масжид қурилишига тайёргарлик ишлари бошланди. Нью-Йоркдаги (АҚШ) Ўзбекистон Бош консуллиги вакиллари Огайо штатининг Цинциннати шаҳрида жойлашган ватандошлар учун чиқиш консуллик қабулини ўтказдилар. Бош консуллик делегацияси Цинциннати шайх Муҳаммад Содиқ Муҳаммад Юсуф номидаги Ўзбек масжидини қуриш учун тайёргарлик тадбирлари жараёни билан танишди. Ҳудудни текшириш ўтказилди, у ерда «Hamkor Uz Cincinati Association» ассоциацияси мулкига\nАҚШ қурилишибош консулликДИАСПОРАМАСЖИДсобор\n14 May 11:22 by Редакция\nБухоро вилоятида тахминан 150 йил давомида топилган масжид. Ушбу бинода ҳозирда ишлайдиган қишлоқ кутубхонаси жойлашган. Бу ҳақда вилоят маданий мерос бошқармаси хабар берди. Мутахассисларнинг фикрига кўра, масжид биноси XIX асрнинг иккинчи ярмида — 1884-85 йилларда қурилган. Бино ёғоч рамкага эга бўлиб, ўша пайтгача сақланиб қолган эшиклар ўймакорлик билан безатилган. Тадқиқотчилар масжид устунларидан бирида форсча ёзилган\n150 ёшдаБУХОРО ВИЛОЯТИМАСЖИДТОПИЛГАН


Британия россияликларнинг «ҳаром» пулларига қарши қандай курашмоқчи? - BBC News O'zbek\nБритания россияликларнинг «ҳаром» пулларига қарши қандай курашмоқчи?\nЛондоннинг Ситисида Россия дохил миллиардлаб хорижий маблағлар айланади\nБритания парламенти қўмитаси ҳукуматни Кремл билан алоқаси бўлган ва ўз пулларини Лондонда «айлантираётган» россиялик коррупциячиларга қарши янада фаолроқ ва қаттиққўлроқ курашишга чақирди. Ўз навбатида ҳукумат бундай кураш олиб бориш учун бир қанча воситаларга эга эканлиги ва, аллақачон, улардан фойдаланаётганлигини таъкидламоқда.\nҚонунчилик таъбири билан айтганда, Умум палатанинг ташқи ишлар қўмитаси томонидан «Британиядаги рус коррупцияси» бўйича олиб борилган текширувлар асосида ишлаб чиққан ҳисоботи буйруқ кучига эга эмас, балки тавсиядир. Мазкур текширувлар юзасидан қандайдир янги қонун лойиҳалари ва аниқ қадамлар ташланиши мумкин, лекин бу парламент учун мажбурий эмас.\nМазкур кураш давомида ҳукумат шу чоғга қадар қабул қилинган ва тез орада қабул қилиниши кутилаётган баъзи қонун ҳамда қарорларга таяниши мумкин.\nБританияда аксарият одамлар ҳукуматни россияликлар, нигерияликлар, покистонликлар, араблар ва бошқаларнинг «ҳаром пуллари»га қарши, гўёки, етарлича курашмаётганликда айблайди.Британия ҳукумати сўнгги пайтларда, айниқса, жорий йилнинг март ойи бошларида юзага келган ота-бола Скрипаллар можаросидан кейин мамлакатда мавжуд келиб чиқиши шубҳали бўлган пул капиталлари айланмасига қарши фаол кураш олиб бориши ҳақида бир неча бор баёнот берди.\nБош вазир Тереза Мэй\nЯкуний натижаларига кўра, юқорида тилга олинган ҳисобот қабул қилинган парламент текшируви тингловлари давомида мутахассислар ҳукуматнинг «ҳаракатсизлиги» икки омил орқали изоҳланиши мумкинлигини айтган эдилар. Биринчидан, ҳукумат текширувларни кучайтириш орқали хорижий сармоядорларни чўчитиб юборишни истамайди. Иккинчидан, мураккаб молиявий схемаларни фош қилиш ва капитал келиб чиқишининг ноқонунийлигини исботлашда британ полицияси етарлича куч ҳамда малакага эга эмас.\nСкрипал можароси: Россия ва Ғарб ўртасида "совуқ уруш" бошланмоқдами?\nҚрим, Донбасс ва Скрипаллар ишидан сўнг янада мураккаблашиб кетган Россия билан ҳозирги муносабатлар фонида Бош вазир Тереза Мей бошчилигидаги ҳукумат аъзолари мазкур масала билан жиддий шуғулланишини бир неча бор таъкидлади.\nРоман Абрамовичга Британия визаси берилмаганлиги атрофидаги шов-шувларни кимлардир ҳукуматнинг Лондонда ўрнашиб олган россиялик бойларга қарши кампаниясининг бошланиши, деб изоҳламоқда.\nБироқ кун тартибига кўтарилган савол бир бойнинг визаси узайтирилмаганлигиданда анча кенгроқдир.\nУзоқ муддатли «сармоядор визаси» Британияга 2 миллион фунт (тахминан $2,8 миллион)дан кам бўлмаган сармоя ётқизишга тайёр бўлганларга берилади. Ҳукуматнинг эслатишича, 2014- 2015 йилларда бундай визалар бериш тартиби ва талаблари кучайтирилган. Оқибатда, виза олиш учун сўровлар миқдори 84 фоизга камайиб кетган. Ҳозирда мазкур тартиб-қоидалар қайтадан кўриб чиқилмоқда.\nБундан ташқари март ойида ўша пайтдаги ички ишлар вазири Эмбер Радд парламентга россияликларга берилган 700 атрофидаги «сармоядор визалари»ни қайтадан текшириб чиқишга кўрсатма берганини маълум қилган эди.\nҚисқача айтганда, виза ва мамлакатга кириш учун бериладиган рухсатномалар хорижликларга таъсир ўтказишда қўлланиладиган қулай воситалардир - исталган одамга бирор сабабсиз виза бермаслик мумкин.\nСобиқ Ички ишлар вазири Россия бойваччаларининг "сармоядор визалари" текширилишига доир буйруқ берганди\n2017 йил баҳорида Британия парламенти «Жиноий келиб чиқишга эга молиявий бойликлар тўғрисида»ги (Criminal Finance Act) қонунни қабул қилган эди. Ушбу қонун «ҳаром пуллар» ва уларнинг эгаларига қарши курашда ҳукуматга анча қўл келди.\nМазкур қонунга асосланувчи ва энг кўп мубоҳасага сабаб бўлган воситалардан бири - бу «келиб чиқиши номаълум бойлик бўйича сўров» (Unexplained Wealth Order)дир. Бу сўровнинг мазмуни қуйидагича: ҳуқуқни муҳофаза қилиш органлари ўз ватанида жамоатчилик эътиборида бўлган ва Британияда 50 минг фунт стерлинг қийматдан бошланувчи мулкка эга хорижликдан мазкур мулкни харид қилишда ишлатилган маблағнинг келиб чиқишини изоҳлашини суд орқали талаб қилиши мумкин.\nМободо сўровни йўлланган шахс унга жавоб бермаса ёки пулларни қонуний йўл билан ишлаб топганини исботлай олмаса, у ҳолда ўша мулк музлатиб қўйилади. Агар мулк эгаси суд ва полицияни тақдим этилган маълумотлар орқали алдашга урингани аниқланса, у судни ҳурмат қилмаслик айби билан икки йилгача қамоққа тушиши мумкин.\nКайман ороллари ҳам "ҳаром" пуллар ювиладиган минтақа саналади...\n«Жиноий келиб чиқишга эга молиявий бойликлар тўғрисида»ги қонуннинг ушбу қисми жорий йил бошидан кучга кирди. Февраль ойининг сўнггида умумий қиймати 22 миллион фунтга тенг икки кўчмас мулкка нисбатан «келиб чиқиши номаълум бойлик бўйича сўров» юборилган. Ҳозирча бу сўров оммага маълум ягона ҳолат сифатида қолмоқда. Британия Миллий криминал агентлиги мулкларнинг эгалари номини ошкор қилмаётир, лекин матбуот тарқатаётган маълумотларга кўра, улар россиялик эмас.\nТез орада Британияда «Санкциялар ва пул ювишга қарши кураш тўғрисида» (Sanctions and Anti-Money Laundering) қонун қабул қилинади - бу борадаги қонун лойиҳаси парламент муҳокамаларининг деярли барча босқичидан ўтиб бўлди.\nМазкур қонунга эҳтиёж Брексит билан боғлиқ: ҳозирда Британиянинг санкция режимларидаги иштироки Европа Иттифоқининг санкциялар бўйича умумий сиёсатига асосланади, Иттифоқдан чиқиб кетиш жараёни тўлиқ якунлангандан сўнг мамлакат ўз санкциялар тизимини яратишига тўғри келади.\nБундай янги қонунни қабул қилиш эҳтиёжи тушунарли бўлсада, у санкциялар жорий қилиш бўйича ҳукуматга жуда кенг имкониятлар бериши билан эътиборни жалб қилади - ҳукумат инсон ҳуқуқларини қўпол равишда поймол қилишдан тортиб миллий хавфсизликка таҳдид важи билан санкциялар эълон қилиши мумкин.\nАксар сиёсий кузатувчилар тахминига кўра, Британия Европа Иттифоқидан тўлиқ чиқиб кетгандан сўнг (режа бўйича бу жараён 2019 йил март ойининг сўнгги қисмида якунига етади) Россияга нисбатан янада қаттиққўл санкциялар жорий қилади. Бугунги кунда Британия расмий Москвага нисбатан кўпроқ хайрихоҳ кайфиятда бўлган қатор Иттифоқ аъзолари орасида ўзини жиловлаб туришга мажбур бўлмоқда.\nАҚШ ёки Литвадан фарқли ўлароқ, Британия бундай ном остида алоҳида қонун қабул қилмаган, лекин бошқа қонунларга муқобил кайфиятдаги моддаларни киритиб ўтган.\nКоррупция ва инсон ҳуқуқларини поймол қилганлик учун санкциялар жорий қилиш тўғрисидаги модда (уни норасман «Магнитский қонунининг ўзгартирилган шакли» деб аташган эди) жорий йилда пул ювишга қарши кураш бўйича ишлаб чиқилаётган қонун лойиҳасига қўшилган эди. Бу модда асосида мамлакатга киришни тақиқлаб қўйиш мумкин. Ҳукумат қонун кучга киргандан сўнг бундай тақиққа учраганларнинг қора рўйхатини эълон қилишга ваъда бермоқда.\nШунингдек, «Жиноий келиб чиқишга эга молиявий бойликлар тўғрисида»ги қонунда коррупцияга оид жиноятлар иштирокчилари ва инсон ҳуқуқларини қўпол равишда бузишда айбланган шахсларнинг активларини музлатиб қўйиш борасида ҳам сўз боради.\nАйни вақтда парламент муҳокамасида инсон ҳуқуқларини бузиш ва коррупцияга оид жиноятлар учун санкциялар жорий қилишни кўзда тутувчи яна бир қонун лойиҳаси турибди. У 2017 йил декабрида лейборист Иен Остин томонидан муҳокамага киритилган. Ушбу қонуннинг иккинчи ўқилиши жорий йилнинг 15 июнига белгиланган. Бошқа қонунларда аллақачон ўхшаш мазмундаги моддалар киритилгани ҳисобга олинса, бу қонун қабул қилинадими ёки йўқ, деган саволга аниқ жавоб бериш анчайин мушкул.\nЛиван пойтахти Байрутда кучли портлаш рўй берди, ярадорлар ва қурбонлар бор (видео)\nКоронавирус: Вакцина ҳеч қачон топилмаслиги мумкин(ми?) Ўзбекистон ва дунё - видео\nЭри хотинини ураётганига хотиржам қараб туриш одатий ҳол


Болаларга стрессни енгишда қандай ёрдам бериш мумкин? - zarnews.uz\nБолаларга стрессни енгишда қандай ёрдам бериш мумкин?\nАОКАда ўтказилган брифингда Коронавирусга қарши кураш штаби аъзоси Барно Абдусаматова савол юзасидан муҳим тавсиялар берди:\n➖ Болалар стрессга турли хил муносабатда бўлишлари мумкин. Умумий реакциялар: уйқусизлик, тунда сийиб қўйиш, қорин оғриши ёки бош оғриғи, шунингдек, ташвиш, тундлашиш, ғазабланиш, ёлғиз қолишдан қўрқиш кабиларни ўз ичига олади.\n➖ Болаларнинг ҳолатини диққат билан кузатиб боринг, қўллаб-қувватланг ва тасалли беринг. Қийин вазиятда уларнинг реакцияси одатий ҳол эканини тушунтиринг.\n➖ Уларнинг эҳтиёжларини тингланг, тинчлантириш ва хавфсизликда эканликларига ишонтириш учун вақт ажратинг.\n➖ Тез-тез мақтанг ва рағбатлантириб туринг.\n➖ Бола ўйин ўйнаши ва ҳордиқ чиқариши учун зарур шарт-шароитларни яратинг.\n➖ Кундалик тартиб ва уйқу режимига риоя қилинг ва болангизга янги муҳитга мослашишига ёрдам беринг.\n➖ Нима бўлгани ҳақида ёшига қараб маълумот беринг, микроблар қандай тарқалаётганини ва нима учун қўл ва юз гигиенаси муҳим эканини тушунтиринг.\n➖ Нима бўлиши мумкинлиги хусусида умидбахш тарзда гапириб беринг. Масалан, агар болангиз ўзини ёмон ҳис қилаётган бўлса ва уйда ёки шифохонада бўлса, сиз унга қуйидагиларни айтишингиз мумкин:\n«Сен уйда/шифохонада бўлишинг керак. Чунки бу сен ва дўстларинг учун хавфсизроқдир. Биламан, бу қийин (эҳтимол зерикарли ёки ҳатто қўрқинчли бўлиши мумкин), лекин биз ўзимизни ва бошқаларни хавфсиз сақлаш учун қоидаларга амал қилишимиз керак. Тез орада ҳаммаси изига тушиб кетади».


14 май 2021, Тошкент вақти: 12:09\nЎзбекистон Президенти Ислом Каримов БАА Ички ишлар вазири шайх Сайф бин Зайд ал-Наҳайян билан. (расм CA-News сайтидан олинди)\nБирлашган Араб Амирликлари Ички ишлар вазири генерал-лейтенант Сайф бин Зайд ал-Наҳайян 20 апрель куни Тошкентда президент Ислом Каримов ва МХХ раиси Рустам Иноятов билан учрашди. БАА Ўзбекистон тергов идораларидан қочиб юрганлар яширинадиган манзилга айланган.\nЎзбекистон Президенти Ислом Каримов 20 апрель куни Бирлашган Араб Амирликлари Ички ишлар вазири, бош вазир ўринбосари шайх Сайф бин Зайд ал-Наҳайянни қабул қилгани ҳақида Абу-Даби давлат порталига таяниб, CA-News хабар қилди. Ўзбекистон матбуотида БАА расмийсининг Тошкентга келгани ҳақида хабар берилгани йўқ.\nХабарда айтилишича, БАА ички ишлар вазири генерал-лейтенант ал-Наҳайян Ўзбекистон Миллий хавфсизлик хизмати раиси Рустам Иноятов билан ҳам учрашган.\nБАА расмий хабарномасига кўра, томонлар мамлакатлар ўртасидаги ҳамкорликни кенгайтириш масалаларини муҳокама қилишган.\nАйрим хабарларга кўра, Ўзбекистон қидирувга берган криминал авторитет Ғафур Раҳимов Дубайдан паноҳ топган.\nБирлашган Араб Амирликлари Ўзбекистон ҳуқуқ-тартибот идоралари томонидан қидирилаётган ўзбекистонликлар паноҳ топадиган манзиллардан бирига айланган.\nАйрим хабарларга кўра, Ўзбекистон томонидан қидирувга берилган криминал авторитет Ғафур Раҳимов ва тадбиркор Баҳодир Каримжонов ҳозирда БААнинг Дубай шаҳрида қўним топган.\nШунингдек, ўтган йилнинг ноябрида Ўзбекистон ҳокимиятига яқин экани иддао қилинган ўзбекистонлик корчалон Алексей Яицкий Бирлашган Араб Амирликлари ҳуқуқ-тартибот тизимлари мулозимига катта миқдорда пора беришга уринган пайтда ҳибсга олинган эди.\nОрадан бир неча ҳафта ўтиб, Ўзбекистон Адлия вазири Неъматилла Йўлдошев Абу-Дабига сафар қилиб, БАА адлия вазири билан учрашуви ортидан Яицкий гаров эвазига озодликка чиқарилган ва мамлакатни тарк этган эди.


Британиялик табиатшунос-телебошловчи 4 соатда 1 миллион обуначи тўплаб, Instagram’да рекорд ўрнатди - Daryo\n11:58, 28.09.2020 12161\nБританиялик табиатшунос-телебошловчи 4 соатда 1 миллион обуначи тўплаб, Instagram’да рекорд ўрнатди\nТабиат ҳақидаги машҳур ҳужжатли фильмлар муаллифи британиялик табиатшунос ва телебошловчи Дэвид Аттенборо Instagram саҳифасида юқори тезликда энг кўп обуначига эга бўлди, шу туфайли у Гиннеснинг рекордлар китобига киритилди. Бу ҳақда китобнинг расмий сайти хабар берди.\nМаълумотга кўра, 94 ёшли Аттенборо 4 соат давомида миллион кузатувчи йиғган. Унинг биринчи постида глобал исиш муаммолари ҳақида гапирилган эди.\n«Мен 60 йил давомида телевидение ва радиода ишладим, аммо бу Instagram’да биринчиси», − дейди Аттенборо.\nШунингдек, видеода телебошловчи дунё муаммоларга дуч келганини − қитъалар оловда, музликлар эриётганини ҳам таъкидлаб ўтган.\nДэвид Аттенборо Instagram саҳифасини ўзи юритмайди. Унга «Бизнинг сайёрамиздаги ҳаёт» ҳужжатли фильмида бирга ишлаган Коллин Батфильд ва Жонни Хьюз ёрдам беради. Улар ижтимоий тармоқлар Аттенборо учун одатий эмаслигини таъкидлайди.\nШунингдек, аввалги рекорд Женнифер Эннистон томонидан ўрнатилган эди. У 2019 йил октябрь ойида Instagram саҳифасини очди ва 5 соат 16 дақиқада миллион обуначига эга бўлди. Бунгача рекордчилар рўйхатига футболчи Дэвид Бекҳэм ва Папа Франциск кирган эди.\nСайёранинг энг кекса аёли узоқ умр кўриш бўйича рекорд ўрнатди\n11:40 Бугун 344\n11:34 Бугун 654\n14:47, 19.05.2022 58287\n17:45, 19.05.2022 51478\n07:30, 20.05.2022 49466


Песков: АҚШ санкцияларига Россия томонидан янги чоралар кўрилмайди\n00:19 / 03.08.2017\nАҚШ президенти Дональд Трамп томонидан Россия, Шимолий Корея ва Эронга қарши санкцияларни қўллаш ҳақидаги қарорнинг имзоланиши вазиятни ўзгартирмайди. Бу ҳақда Россия президенти матбуот котиби Дмитрий Песков журналистларга маълум қилди.\n“Де-факто бу ҳеч нарсани ўзгартирмайди. Қандай жавоб чоралар? Ҳеч қандай янги нарса йўқ, жавоб чоралари кўрилган», деб айтган Песков Трамп томондан имзолаган қонун қандай таъсир кўрсатиши ва Россия томондан жавоб чоралари кўрилиши ҳақидаги саволга жавобан.\nПесковнинг таъкидлашича, Трампнинг тегишли қонун лойиҳасини тасдиқлаши моҳиятан “янгилик эмас”. “Гап шундаки, қонун лойиҳаси қабул қилинган ва у президент имзоси қўйилгани ёки қўйилмаганидан қатъий назар, автоматик равишда қонун бўларди”, деб айтган Песков.\nАввалроқ Трамп Россия, Эрон ва Шимолий Кореяга нисбатан санкциялар кучайтирилишини назарда тутувчи қонунни имзолаганди.


Дунёдаги илк 8K телевизорининг нархи 133 минг доллар бўлади 15-09-2021, 11:30 | Zamin.uz\n17:31 / 17.09.2015\nSharp компанияси давстлабки 8К телевизорларининг савдога чиқарилиш муддатларини эълон қилди. 2015 йил 30 октябридан сотиб олиш мумкин бўлган қурилма экранидаги пикселлари сони одатдаги замонавий FullHD-дисплейларидан 16 баробар кўпроқ.\nSuper Hi-Vision 8K LV–85001 телевизори илк маротаба 2015 йилнинг январь ойида АҚШнинг Лас-Вегас шаҳрида бўлиб ўтган CES кўргазмасида намойиш этилган эди. Унинг диагонали 85 дюм (216 см) бўлиб, пикселлар сони 7 680га 4 320ни ташкил этади. Суюқ кристалли дисплей IGZO технологияси, яъни индий, галлий ва рух оксиди асосли яримўтказгичли материалдан тайёрланган.\nLV–85001ни сотиб олиш учун 16 млн иен, тахминан 133 минг доллар тўлаш талаб этилади. Ҳозирча бундай маҳсулотлар дўконларда сотилмайди. Уни харид қилиш учун Sharp компанияси бўлинмаси бўлмиш В2В билан индивидуал етказиб бериш тўғрисида шартнома тузиш талаб этилади.\n4К телевизорлари учун етарлича видеомаҳсулотлар тайёрланмаган айни кунларда 8К телевизорларида унинг имкониятларига мос қандай тасвирларни кўриш мумкинлиги ҳақидаги савол ҳозирча жавобсиз қолиши аниқ. Бироқ Япониянинг телекомпанияси 8Кда кўрсатувлар тайёрлашни синовдан ўтказмоқда. Бундай форматидаги теледастурлар эса 2018 йилдан эфирга узатиш режалаштирилган. “Замин” янгиликларини “Инстаграм”да кузатиб боринг\nЯнгиликлар » Технология » Дунёдаги илк 8K телевизорининг нархи 133 минг доллар бўлади


Шифокорлар бирламчи тизимда 30 фоиз даволаш билан шуғулланиши зарур, профилактика эса 70 фоизни ташкил этиши керак.\nОлий Мажлис Қонунчилик палатаси Фуқароларнинг соғлиғини сақлаш масалалари қўмитасининг бирламчи тиббий-санитария ёрдами муассасаларидаги шифокорлар фаолиятидаги муаммолар, кундузги шифохоналар фаолиятига бағишланган кенгайтирилган йиғилиш бўлиб ўтди.\nУнда қўмита аъзолари ва Соғлиқни сақлаш вазирлиги ходимлари, шифокорлар томонидан соҳадаги долзарб масалалар муҳокама қилинди.\nЙиғилишда Сергели туман тиббиёт бирлашмаси мудири Муножот Абдуллаеванинг фикрларига кўра, бугунги кунда умумий амалиёт шифокорининг патронаж хизмати кўрсатиши тўғри эмас.\n«Умумий амалиёт шифокори чақириқ бўлган зарур ҳолатларда беморларни кўргани уйларга бориши керак, бироқ ўзи бориб фуқаролардан ҳол сўраб чиқиши тўғри эмас.\nБирламчи тизим шифокори сифатида айтишим мумкинки, профилактика иши бирламчи тизимда 70 фоизни ташкил этиши керак, врач 30 фоиз даволаш билан шуғулланиши зарур. Лекин бизда тескариси, шифокор даволашдан вақти қолганда профилактика билан шуғулланади», - дея ўз фикрларини билдирди Муножот Абдуллаева.\nУнинг қўшимча қилишича, Республикадан борган турли комиссиялар билан ҳам патронаж шифокори жойларда бирга юришига тўғри келади. Бу эса шифокорнинг ўз вазифасини бажаришига халақит бермоқда.\nМавжуд тартибга кўра, умумий амалиёт шифокори кунига 6 нафар фуқарони уйига бориб кўриши белгиланган бўлиб, бу вақтда поликлиника ёки ҚВПга келган беморни қабул қилиш имкони бўлмайди. Ҳар куни 6 нафар беморни уй шароитида кўриш талаби шифокорнинг имкониятига ҳам мос эмаслиги бошқа шифокорлар томонидан ҳам эътироф этилди.\n«Ўз соғлигининг қадрига етмаган одамнинг ортидан эшикма-эшик патронаж олиб боришнинг фойдаси йўқ. Бу ерда масала кўп жиҳатдан тиббий маданиятга бориб тақалади. Биз жамиятда ўзгартирмоқчи бўлган масала ҳам шу – одамларимиз ўзларини ўзлари ҳурмат қилишни ўргансин. Бизда айрим тоифадаги одамларда боқимандалик кайфияти шаклланиб қолди.\nБироқ бунинг учун врачларни жараёнда қурбон қилиш керак эмас. Ундан ҳам муҳими, одамлар дунёқараши ва тиббий маданиятини ошириш ҳақида бош қотириш зарур», - дея таъкидлади Олий Мажлис Қонунчилик палатаси спикер ўринбосари Алишер Қодиров.\nАлишер Қодировга кўра, мана шундан сўнггина шифокорларнинг салоҳияти ҳақида гапириш ўринли бўлади.


Ўзбеклар янги Қирғизистонни барпо этишда фаол иштирок этмоқчи - BBC O'zbek\nЎзбеклар янги Қирғизистонни барпо этишда фаол иштирок этмоқчи\nМўмин Бекзод, Би-би-си, Жанубий Қирғизистон\n22 Апрел 2010\nImage caption Қодиржон Ботиров: Янги ҳокимият мамлакатда барча учун тенг шарт-шароит ва имконият тузишга ҳаракат қилиши лозим\nҚирғизистоннинг, жумладан, Жалол-Обод вилоятининг ўзбек миллатига мансуб аҳолиси ҳокимият ўзгаришини қўллаб-қувватлаётир. Ўзбеклар янги Қирғизистонни барпо этишда тўлақонли иштирок этишни истайди.\nБу хақда бугун Жалол-Обод шаҳрида ўтказилган матбуот анжуманида ўзбек миллий-маданий маркази раҳбари Қодиржон Ботиров айтган.\nУнга кўра, янги ҳокимият мамлакатда барча учун тенг шарт-шароит ва имконият тузишга ҳаракат қилиши лозим. Ботиров жаноблари Муваққат ҳукумат аъзолари билан ўзаро тушуниш мавжудлигини урғулаган. Шунингдек, у ўзбекларнинг мамлакатда кутилаётган конституцион ислоҳотларда фаол қатнашиш ниятини изҳор қилди.\n"Қирғизистонда қабул қилинаётган қонунлар ва Бош Қомус барча миллат ва элатлар тенглигини амалда таъминлаб бериши керак. 1993 йилги Конституцияга қайтсак ҳам ўша натижага эришилади", деди Қодиржон Ботиров.\nМиллатдошларнинг мамлакат ҳаёти, жумладан, бошқарув тизимларида кечадиган жараёнларда фаолроқ иштирок этиши зарурлиги, ўзбек тили мақомини кўтариш, мамлакат конституциясига айрим ўзгаришлар киритиш масаласини Қодиржон Ботиров анчадан буён кўтариб келади.\nБугун у конституцияни ислоҳ қилишни тезлатиш лозимлигини айтди. "Бош Қомус лойиҳасини муҳокама этиш ва қонунни қабул қилишда барча халқлар фаол қатнашиши ва ўй-фикрларини жамлашга эришиши даркор, бу мамлакатнинг ёрқин келажаги пойдевори бўлади", дейди у.\nУ турли миллий-маданий марказларни жамлаган Қирғизистон Халқи ассамблеясига қўшимча ваколатлар берилиши, юқори давлат тизимида Миллатлар ишлари ва кадрлар масалалари бўйича махсус идора - Агентлик тузиш лозимлигини таъкидлайди.\n"Кадрлар кризиси, ишга жойлашда қариндош-уруғчилик, порахўрлик Қирғизистонни қийнаб қўйди", деб ҳисоблайди Ботиров жаноблари.\nУ "чанг босиб етган "Миллий озчиликлар ҳақидаги қонун"ни қабул қилиш ёки ўша моддаларни Конституцияда ифода этиш"ни таклиф қилади.\nЖалол-Обод вилоят ўзбеклар жамоаси раҳбари таклифлари маҳаллий аҳолининг айрим қатламлари ҳамда сиёсатчилар орасида турлича талқин, миш-мишларга ҳам сабаб бўлиб келган. Уни бўлиниш кайфиятларини тарғиб қилишда айблашган. Жаноб Ботиров бундай таъналарни яна бир бор кескин рад этди.\nЯнги ҳокимият вакиллари Жалол-Обод вилоят ўзбек миллий-маданий маркази раҳбарияти таклифлари билан таниш ва қатор масалаларда қўллаб-қувватлайди. Аммо, бу борада ҳадиклар ҳам йўқ эмас.\nЖалол-Обод вилоят давлат маъмурияти матбуот котиби Орозали Карасартов назарида ўзбекларнинг мамлакат иқтисодий-ижтимоий, сиёсий ҳаётида фаол қатнашиш истаги ва ҳаракати олқишга сазовор.\n"Кейинги воқеалар ҳам ўзбек биродарларнинг онгги, фаоллиги ортаётганини кўрсатди", деди матбуот котиби.\n"Қирғизистон фуқароси қатори ўзбеклар ҳам барча жараёнларда қатнашиш, муҳокама қилиш, фикр-мулоҳазаларини айтиш ҳуқуқига эга", дея таъкидлади мулозим. Айни пайтда у Қодиржон Ботировнинг айрим чиқишларини маъқулламайди.\n"Тенг ҳуқуқлар борасидаги сўзлар ортида сиёсий манфаатлар, айрим гуруҳлар манфаатлари етгани сезилади", дейди мулозим.\n"Ўй-фикрлари яхши, асосан яхши ўйларни айтади. Одамлар тарафидан нотўғри тушуниб қолинишига келсак, бунга ахборот тақчиллиги сабаб, деб ўйлайман", - мулоҳаза юритади маҳаллий таҳлилчи Дониёр Эргашев.\n"Яхши ўйлар бор, аммо, менимча, уларни аста-секин киритиш, амалга ошириш лозим", дейди таҳлилчи.\nХалқлар ва элатлар тотувлиги, бирдамлик, ўзаро ишонч, самарали меҳнат Қирғизистонни оғир вазиятдан олиб чиқади, ёрқин уфқлар очади. Бу маънода Қодиржон Ботиров ҳам, унинг ҳамфикру танқидчилари ҳам якдиллик билдиради.\nҚирғиз расмийси референдум ва сайловлар ўтказилишини маълум қилди\nЎзбекистон Қирғизистонга узатиладиган газ ҳажмини камайтирди\nҚирғизистон: муваққат ҳукумат куч ишлатиш ҳақида огоҳлантирди\nҚирғизистон: Маевкага юзлаб хавфсизлик кучлари жойлаштирилди\nҚирғизистон жанубида норозилик чиқишлари давом этмоқда\nОтунбаева Бишкек ҳодисалари юзасидан мустақил текширув ўтказишга сўз берди\nҚирғизистон: ғалаён иқтисодий аҳволни янада ёмонлаштирди\nҚурманбек Бакиев истеъфо талабларини илгари сурди


"Пахтакор": Рақибимиз "Нефтехимик" / CHAMPIONAT.asia\n"Пахтакор": Рақибимиз "Нефтехимик"\nАнталияда йиғин ўтказаётган "Пахтакор" эртага биринчи назорат баҳсида майдонга тушади.\n29 январь куни "Нефтехимик" билан учрашув бўлиб ўтади. Нижнекамск шаҳрида 1991 йил ташкил этилган клуб айни пайтда Россия миллий футбол лигасида иштирок этади. Мавсумнинг биринчи қисмини бу жамоа 18-ўринда якунлаган. Бош мураббий сифатида Рустем Хузин ишлаб келмоқда. Вагиз Галиулин ва Даврон Мирзаев сингари ўзбекистонлик футболчилар яқингача "Нефтехимик" сафида фаолият юритишганди. Нижнекамск шаҳри клуби бундан аввалги назорат ўйинида "Факел"ни 1:0 ҳисобида мағлубиятга учратди.\nЖамоамиз эса "Папиллон" меҳмонхонасига қарашли майдонда машғулотлар ўтказишда давом этяпти. Жамоа менежери Самвел Бабаян ва мураббийлар штаби бошчилигида футболчилар жисмоний имкониятларни ошириш билан бирга энди ҳафталик ўйинлар ритмига тушишга ҳаракат қилишади. "Пахтакор" ва "Нефтехимик" жамоалари ўртасидаги назорат баҳси 29 январь, чоршанба куни Тошкент вақти билан соат 20:00да бошланади.


24 май 2022, Тошкент вақти: 14:54\nЎзбекистонда бундан буён Соғлиқни сақлаш вазирлиги фаолиятига, унинг кадрлар масаласига ҳеч ким аралашмайди. Бош шифокорлар, врач ёки бошқа тиббиёт ходимлари уларга тегишли бўлмаган бирорта қўшимча ишларга жалб қилинмайди. Бу ҳақда президент Шавкат Мирзиёев 6 ноябрь куни ўтган видеоселектор йиғилишида билдирган.\nЙиғилишда Ш. Мирзиёев қишлоқ врачлик пунктлари ва оилавий поликлиникалардаги тиббий хизмат тизими, шифокорлар ва ўрта тиббиёт ходимларининг вазифа ва функцияларини тўлиқ қайта кўриб чиқиш зарурлигини айтган.\nПрезидент тиббиёт ходимларини рағбатлантириш, малакаси ва лавозимини оширишга эътибор йўқлигини урғулаган.\n“Қишлоқ врачлик пунктлари ва оилавий поликлиникаларда 20 мингдан зиёд врачлик штати мавжуд, лекин 12 минг шифокор ишламоқда. Чунки бугунги кунда умумий амалиёт шифокори касби тиббиёт олийгоҳлари битирувчилари учун жозибадор эмас”, деган Ш. Мирзиёев шифокорларга муносиб шароит яратиш орқали уларни энг қуйи бўғин – қишлоқ врачлик пункти ва оилавий поликлиникаларга жалб қилиш зарурлигини таъкидлаган.\nЙиғилишда, аҳоли эҳтиёжидан келиб чиққан ҳолда, келгуси йилда 100 та қишлоқ врачлик пункти ва 24 та оилавий поликлиника ташкил этилиши белгиланган.\nАввалроқ Озодлик Ўзбекистонда соғлиқни сақлаш вазири алмашгани тўғрисида хабар қилганди.


Ҳокимликларнинг бир қанча ваколатлари бошқа давлат органларига ўтказилди - Халқ сўзи\n18:19 09 Июль 2020 Ҳужжатлар\nҲукуматнинг айрим қарорларига ўзгартириш ва қўшимчалар киритилди. Бу ҳақда "Ҳуқуқий ахборот" канали хабаор берди.\nҲужжат билан Президентнинг 2019 йил 9 декабрдаги ПҚ–4546-сон қарорига кўра, давлат органлари томонидан талаб қилиш ва маҳалла томонидан бериш тақиқланган 28 турдаги ҳужжатлар билан боғлиқ Ҳукумат қарорларига ўзгартиришлар киритилди.\nЧет тилларни ўрганиш бўйича ўқув курсларини ташкил этиш фаолиятини лицензиялаш – Халқ таълими вазирлиги ва вилоят халқ таълими бошқармаларига;\nДори воситалари ва тиббий буюмларни чакана реализация қилишни лицензиялаш – Фармацевтика тармоғини ривожлантириш агентлигининг ҳудудий бўлинмаларига;\nРиэлторлик фаолиятини лицензиялаш – Давлат активларини бошқариш агентлигининг ҳудудий бошқармаларига;\nАлкоголь маҳсулотлари билан чакана савдо қилишга рухсат этувчи махсус гувоҳномалар бериш – туман (шаҳар) солиқ инспекцияларига.\nқишлоқ аҳоли пунктларини ичимлик суви ва табиий газ билан таъминлаш дастурини амалга ошириш бўйича Республика комиссияси тугатилди;\nхорижий тилларни ўрганишни янада ривожлантириш бўйича Мувофиқлаштирувчи кенгаш ваколатлари – Олий ва ўрта махсус таълим ҳамда Халқ таълими вазирликларига;\nЎзбекистон миллий автомагистрали бўйлаб йўл инфратузилмаси ва сервиси объектларининг жойлаштирилишини кўриб чиқиш ва келишиш Комиссияси ваколатлари – Транспорт вазирлиги ҳамда Иқтисодий тараққиёт ва камбағалликни қисқартириш вазирлигига;\nмаҳаллий ноозиқ-овқат истеъмол товарлари кўргазмалари ва ярмаркаларини ўтказиш бўйича ташкилий қўмитанинг ваколатлари – Иқтисодий тараққиёт ва камбағалликни қисқартириш вазирлигига ўтказилди.


Термизда 40 ёшли бемор коронавирусдан вафот этди — Sof.uz\nТермизда 40 ёшли бемор коронавирусдан вафот этди\n23.07 00:04 291 Ўзбекистон\nСурхондарё вилояти Термиз шаҳрида яшаган 40 ёшли Т.Х. (эркак)да 12 июль куни “COVID-19” тасдиқланган ва у вилоят кўп тармоқли тиббиёт маркази реанимация бўлимига ётқизилган.\nУнга “COVID-19” инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги, полиорган етишмовчилиги асоратлари билан кечган.\nБироқ шифокорлар томонидан стандартлар асосида ўтказилган реанимацион муолажаларга қарамасдан беморнинг аҳволи кескин оғирлашиб, ўткир нафас ва юрак қон-томир етишмовчилиги, терминал ўпка шишидан вафот этган.\nБугун, 09:08 71 Иқтисод\nБугун, 08:47 191 Жаҳон\nБугун, 08:28 131 Тиббиёт


«Ортга омон қайтишимизга ҳеч қачон ишончимиз комил эмас». Ту-154 бортида Доктор Лиза ҳам бор эди\n17:36 / 25.12.2016 33454\n«Адолатли ёрдам» жамғармасининг ижрочи директори, Доктор Лиза тахаллуси билан машҳур бўлган Елизавета Глинка Ту-154 авиаҳалокати оқибатида ҳалок бўлган. Бу ҳақда «Сноб» нашри унинг турмуш ўртоғи Глеб Глинкага асосланган ҳолда хабар берди.\n«Ҳа, у самолётда бўлган», — дея жавоб қайтарган у шу борадаги саволга.\n«Адолатли ёрдам» жамғармаси сайтида Доктор Лиза Россия Мудофаа вазирлигининг Ту-154 самолётида Латақиядаги Тишрин университети шифохонасига гуманитар юк олиб кетаётган бўлган.\nАввалига у самолёт Сочига қўнганида аэропортда қолгани ҳақида хабарлар тарқатилганди. Кейинроқ бу маълумот тасдиқланмади.\nПрезидент қошидаги Инсон ҳуқуқлари бўйича бошқарма сайтида Елизавета Глинкага некролог ёзилган.\nДоктор Лиза ўзининг хайрия ишлари, ёрдам ташаббуслари билан танилган эди. У 2010 йили Россияда йил блогери деб тан олинган. 2015 йилдан бошлаб гуманитар миссиялар сафида бир неча бор Сурияда бўлган ва сурияликларга дори-дармон тарқатиш ҳамда тиббий ёрдам кўрсатишда иштирок этган.\nАйни вақтда шу йилнинг 8 декабрь кунида Владимир Путин томонидан ҳуқуқ ҳимояси соҳасидаги юксак хизматлари учун давлат мукофоти билан тақдирланган Доктор Лизанинг нутқидан парча тарқалмоқда.\n«Ҳеч қачон ортга омон қайтишимизга ишончимиз комил бўлмайди. Мен нима деяётганимни биламан. Уруш — бу Ердаги жаҳаннамдир», деганди Глинка хоним.\nРоссия Мудофаа вазирлигининг Ту-154 русумли ҳарбий транспорт самолёти Москва вақти билан соат 05:27да радарлардан йўқолди. Дастлаб Москвадан Сурияга учган самолёт Сочида ёқилғи қуйиш учун қўниб ўтган. Самолёт Сочи қирғоқларидан бир неча километр ичкарида қулаган. Самолёт бортида жами 92 киши бўлган ва уларнинг барчаси ҳалок бўлган. Йўловчиларнинг аксарияти Александров номидаги ашула ва рақс ансамбли аъзолари бўлган. Бу ансамбль Ҳалабда концерт бериб ортга қайтиши режалаштирилганди.\nУшбу ҳодиса бўйича жиноят иши очилган, тергов-суриштирув ишлари давом эттирилмоқда.\nKUN.UZ билан экстремал саёҳат: Энг узун осма кўприк, 7 сониялик эркин парвоз ва Кавказ тоғлари манзаралари (фото+видео)


Сохта янгиликлар: WhatsApp’даги миш-миш туфайли тириклайин ёқилганлар - BBC News O'zbek\nСохта янгиликлар: WhatsApp’даги миш-миш туфайли тириклайин ёқилганлар\nМаркос Мартинез BBC Monitoring\n12 Ноябр 2018\nФото муаллифлик ҳуқуқи Enfoque\nImage caption Рикардо билан Албертога ўт қўйилган пайти ҳамма мобиль телефонини қўлига олди\nМексиканинг кичик бир шаҳарчасида WhatsApp орқали тарқалган миш-миш ортидан ғазабга минган оломон хабарнинг ҳақиқийлигини текшириб ҳам ўтирмай, икки эркакни тириклайин ёқиб юборди.\n29 август куни тушликдан сўнг Акатлан шаҳарчасидаги ҳунармандчилик маҳсулотлари сотиладиган дўкон эгаси Маура Кордеро маҳаллий полиция бўлинмаси ёнида ғазабнок кайфиятдаги одамлар тўпланаётганини сезиб қолади.\n75 яшар Кордеро хоним байрам кунларидан ташқари Акатланда шунча одамнинг бир жойга йиғилганини ҳеч кўрмаган эди. Оломон сони тез орада юз нафардан ошиб кетади.\nПутиннинг троллари мусулмонларга қарши иғво қўзғашмоқда\nFacebook мусулмонларга қарши нафрат қуроли бўлган\nФакт-чекинг: Ёлғон суратлар билан шарманда бўлган телеканаллар\nКремлга хизмат қилаётган троллар армияси\nБироздан сўнг икки гумондор ўтирган полиция машинаси Кордеро хонимнинг дўкони ёнидан ўтиб кетади. Шунда оломон машина томон «Бола ўғрилари!» дея қичқира бошлайди. Полиция овозкучайтиргич ёрдамида булар бола ўғриси эмас, балки оддий майда безорилар эканини одамларга тушунтиришга ҳаракат қилади, аммо ҳеч ким бунга қулоқ солмайди, оломон кўлами яна катталаша боради.\nМашинада бўлинмага олиб келинган гумондорлар 21 яшар Рикардо Флорес ва унинг 43 ёшли амакиси Алберто Флорес эди. Амаки-жиян Акатланнинг шундоқ четидаги кичик маҳалладан бўлиб, бошқа ҳудудга кўчиб кетган Рикардо яқинда шаҳарчадаги қариндошларини кўришга келган эди.\nЎша куни тонгда икковлон шаҳарча марказидаги қурилиш моллари сотиладиган бозорга борадилар. Алберто уйида бошлаб қўйган қурилишини тугатиш ниятида эди. Ўша ерда уларни полиция тўхтатади. Полиция икки шахснинг бирор жиноятга қўл урганига далил йўқлиги, улар шунчаки маҳаллий аҳолининг мурожаати асосида «тинчликни бузиш» гумони билан вақтинча ҳибсга олинганини таъкидлайди.\nАммо оломоннинг бу икки эркакка нисбатан нафратининг сабаби бошқа эди. Айни ўша кунлари номаълум манба тарқатган огоҳлантириш WhatsApp мессенжери бўйлаб айланиб юрган эди.\n"Ҳамманинг диққатли бўлишини сўраймиз: бир гуруҳ бола ўғрилари мамлакатда юрибди. Бу жиноятчилар тана аъзолари савдоси билан шуғулланади. Ўтган кунлар ичида учта бола йўқолди ва бир қанча боланинг жасади ички аъзоларисиз топилди. Уларнинг тана аъзолари суғуриб олинган эди," дейилади огоҳлантириш хабарида.\nФото муаллифлик ҳуқуқи Brett Gundlock\nImage caption Рикардо ва Алберто тириклайин ёқилган жойда ҳаёт давом этмоқда\nМаҳаллий мактаб ёнидан бозор томон ўтиб кетаётган икки нотаниш эркакни кўрган маҳаллий одамлар уларни хабардаги бола ўғрилари, деб ўйлаб, қўрқувга тушади ва полицияга хабар беради. Тез орада «Бола ўғриларини полиция қўлга олибди,» деган хабар шаҳарча бўйлаб яшин тезлигида тарқала бошлайди.\nЁлғон хабар кўпчиликнинг эътиборини осонлик билан ўзига тортади ва ғазаб ўтида ёнаётган акатланликлар «бола ўғрилари» олиб келинаётган полиция бўлинмаси томон йўлга чиқади.\nОломоннинг катта қисмини Акатланнинг таниқли инсонларидан бири Франсиско Мартинез бошқариб туради. Полицияга кўра, айнан Мартинез Facebook ва WhatsApp орқали тарқатилган хабарлар ортида турган шахсларнинг бири бўлган. Мартинез полиция бўлинмаси ёнидан туриб, Facebook'да жонли ёйинга чиқади.\n"Акатлан аҳли, илтимос, ўз дастагингизни дариғ тутманг. Ишонинг, бола ўғрилари шу ерда," мурожаат қилади у ўз жонли ёйинида.\nАйни бир вақтда полиция томонидан исми фақат Мануэл эканлиги аниқланган бошқа бир шахс полиция бўлинмаси биносининг томига чиқиб, полициячилар Рикардо ва Албертони қўйиб юбормоқчи, дея одамларни янада ғазаблантиради.\nУчинчи шахс - Петронило Кастелан овозкучайтиргич ёрдамида «жиноятчилар»нинг қўйиб юборилишига йўл қўйиб бўлмаслигини таъкидлайди, уларни ёқиб юбориш мақсадида одамлардан бензин учун пул сўрайди ва ўзи оломон ичида юриб, пул йиға бошлайди.\nКордеро хоним буларнинг барини ўз дўконидан туриб, даҳшат ичра томоша қилади.\n"Тўсатдан кимдир жой очинглар, ҳозир уларни ёқишади, деб қолди. Эй Худо, буниси энди ортиқча, деб оломоннинг қилмоқчи бўлаётган ишини сира ҳазм қила олмадим."\nОрадан ҳеч қанча вақт ўтмай, ҳайқираётган оломон бирданига ваҳший тўдага айланади ва полиция машинасида одамлар орасидан ўтиб, эндигина бўлинмага олиб кирилган Рикардо ва Албертони судраб олиб чиқадилар. Тўда ичига отиб юборилган амаки-жиян ваҳшийларча калтакланади, сўнг бензин сепиб, ёқиб юборилади.\nШоҳидларнинг айтишича, Рикардо калтакларга чидай олмай, жон таслим қилади, аммо амакиси Алберто ёқилаётган пайтда ҳали тирик бўлган. Полиция ўрганаётган видео ёзувда ҳам унинг олов ичра секин ҳаракатланаётганини кўриш мумкин.\nКўмирдай қорайиб кетган жасадлар Акатлан шаҳарчаси жойлашган Пуэбла штати марказидан текширувчилар келгунга қадар икки соат давомида очиқ кўчада қолиб кетади.\nТекширувчилар билан бирган Рикардонинг бувиси Петра Элия Гарсия ҳам жасадларни таниш учун олиб келинади.\n«Нима қилиб қўйганингизни қаранг!» дод солиб йиғлайди Петра буви тарқала бошлаган оломонга қарата.\n"Шунча вақт ичида Акатланда юз берган энг даҳшатли воқеа шу бўлди. Бечоралар ёнаётган пайтда осмонга ўрлаган қора тутунни шаҳарчанинг исталган нуқтасидан кўриш мумкин эди," дейди такси ҳайдовчиси Карлос Фуэнтес.\nImage caption Рикардонинг отаси Хосе Гуадалупе боғига қараб хаёлга чўмади\nАкатландаги оилаларнинг кўпчилиги Америкадаги яқинлари юборадиган пул эвазига кун кўради. Мексиканинг бошқа шаҳарлари каби бу ерда ҳам аксарият ёшлар яхши ҳаёт излаб, шимол томон бош олиб кетган.\nМария дел Росарио Родригез ва Ҳосе Гвадалупе Флорес ҳам икки ўғли - Кенжа Ҳосе Гвадалупе ва Рикардо учун ёрқин келажак яратиш орзусида 2000 йиллар бошида шимолий ҳудудларга кўчиб кетган эдилар.\nЕтти яшар Кенжа Ҳосе Гвадалупе ва уч яшар Рикардо Акатландан 250 километр олисдаги Ҳелапа шаҳрида яшайдиган бувиси Петра Элия Гарсия қарамоғида қолади. Уларнинг ота-онаси эса АҚШ бўйлаб кўчиб юриб, ниҳоят Балтимор шаҳридан қўним топади. Мария уй хизматкори бўлиб ишлай бошлайди, Ҳосе Гвадалупе қурилишда меҳнат қилади. Улар ватанда қолган ўғиллари билан доимий алоқада бўлиб турадилар.\nImage caption Ўша зўравонлик ҳақида Акатлан шаҳрида гапиришни хоҳлайдиган одамлар кам\nImage caption Мариа ўғли Рикардони қўйнига олиб Акатланддаги уйида тушган сурат\n29 август куни Мариянинг Акатландаги дўстларидан бири Facebook орқали Рикардонинг полиция томонидан ҳибсга олингани ва амакиси билан бирга бола ўғирлашда гумонланаётганини маълум қилади. Она, аввалига, бу англашилмовчилик бўлса керак, деб ўйлайди. Бироқ бошқа дўсту қариндошлардан ҳам хавотирли хабарлар кела бошлайди. Сўнг Facebook'да қайниси ва ўғлининг оломон томонидан аёвсиз дўппосланаётгани тасвирланган видеолар пайдо бўлади.\nЖигарларига қандай ёрдам беришни билмай қолган бечора онаизор видеолар остида ўтинчли изоҳлар қолдиради.\n"Илтимос, уларга тегинманг, улар ҳеч қандай бола ўғриси эмас," ёлворади Мария.\nАммо ҳеч ким унинг ёзганларига эътибор ҳам бермайди. Аёл эса жигарпорасининг танаси шафқатсиз олов тиллари остида қолишини кўзда аччиқ ёшлар билан жонли томоша қилишдан бошқа чора топа олмайди.\nЧуқур ғамга ботган эр-хотин ўша куннинг ўзидаёқ сўнгги ўн йил ичида илк бор Акатланга қайтади. У ерда Албертонинг бева қолган аёли Жасмин Санчез билан учрашадилар. Жасмин ва Алберто умр бўйи Акатландан 14 километр наридаги маҳаллада яшаган эдилар. Алберто ҳар куни шаҳарча ёнидаги маккажўхоризорда меҳнат қилар эди. Унинг ортидан чала битган уйида аёли ва уч қизи чирқираб қолади.\n«У ажойиб инсон эди. У бундай ўлим топмаслиги керак эди,» сўзлайди Жасмин кўзда ёш билан.\nМария ва Ҳосе Гвадалупе ҳам Албертонинг маҳалласидаги ўғиллари учун қолдирган кичик уйга қайтади. Уйнинг ҳовлисида ўтирган Мария ўғлини хотирлайди.\n«Болалигида шу уй атрофида капалакларни қувиб юришни яхши кўрар эди. У ҳуқуқшунослик бўйича таҳсил олаётган эди, одамларни адолатсизликдан ҳимоя қилишни истарди.»\nАкатланда ғамга ботган оиланинг кўзига ҳеч қарай олмайди. Кордеро хонимдан бошқа воқеа бўлиб ўтган кўчадаги дўкондорлар бирор нимани кўрмаганини иддао қилади. Уларга кўра, ҳаммаси бошланганда дўкондорларнинг кўпи оломондан қўрқиб қочиб кетган ёки ўша куни ишга чиқмаган.\n«Ҳеч ким бу ҳақида гапиришни истамайди. Қотилликка бевосита бош қўшганлар эса сувга тушган тошдек ғойиб бўлган,» дейди такси ҳайдовчиси Фуэнтес.\nImage caption Албертонинг беваси Жазмин Санчес қизчасига гул тутмоқда\nImage caption Алберто Флорес уч қизнинг отаси эди\nПуэбла штати расмийларига кўра, беш кишига жиноятга ундаш ва тўрт кишига қасддан қотилликка қўл уриш бўйича айблов эълон қилинган. Ҳаммасини жонли ёйинда кўрсатиб турган Мартинез, бензин учун пул йиғган Кастелан ва томдан туриб одамларга мурожаат қилган Мануэл жиноятга ундаш айби билан ҳибсга олинганлар ичида. Қолган икки шахсга нисбатан эса қидирув эълон қилинган.\nВоқеанинг эртаси куни Акатланда Рикардо ва Албертони дафн маросими бўлиб ўтади. Мариянинг ишонишича, маросимга йиғилганлар орасида ҳақиқий жиноятчиларни ўз кўзи билан кўрган гувоҳлар ҳам бўлган.\n«Уларни қандай ўлдирганингизни бир кўринг! Ҳаммангизни фарзандингиз бор! Мен хоҳлаган ягона нарса - жигарларим ҳаққи-ҳурмати адолат қарор топсин!» дея Мариянинг дафн маросимидаги оломонга қарата ҳайқиргани маҳаллий телевидение томонидан намойиш этилган.\nМария одамларнинг асоси йўқ ёлғонга нега осонлик билан лаққа тушганини ҳануз тушуна олмайди.\n«Нега ҳеч ким тарқалган хабарни текшириб кўрмади? Ҳеч қандай бола ўғирланмаган ёки ўлдирилмаган, ҳеч ким бу ҳақида полицияга арз қилмаган. Бу сохта хабар эди, ахир,» ҳайрон бўлади у.\nImage caption 45 ёшли Хосе Гуадалупе Флорес 10 яшар қизи Кимберли билан\nImage caption Айни шу қўнғироқлар ўша машъум куни оломонни Акатлан марказига йиғиш мақсадида чалинган эди\nДунёга "достон" самосудлар\nДунё бўйлаб Рикардо ва Алберто каби сохта хабарлар қурбонига айланаётган бегуноҳ инсонлар кўплаб топилади. Facebook ва WhatsApp каби тармоқларда тарқалган ёлғон хабар ва миш-мишлар туфайли Ҳиндистон, Бирма ва Шри-Ланкада ҳам қатор зўравонликлар юзага келган.\n2014 йилда Facebook томонидан $19 миллиардга сотиб олинган WhatsApp мессенжери Ҳиндистонда содир бўлган оломоннинг бир қанча ўзбошимча судларига боғлиқ кўрилади. Июнь ойида Ассам штатида Акатландаги каби ўхшаш ҳолатда икки бегуноҳ инсон икки юз киши томонидан калтаклаб ўлдирилган.\nWhatsApp ва Facebook Мексикада янгилик алмашиладиган йирик тармоқлардан ҳисобланади. Рейтерс Журнализм Институтининг 2018 йилда тайёрлаган ҳисоботида таъкидланишича, мамлакат аҳолисининг 63 фоизи сохта хабарлар тарқалиши юзасидан хавотир билдирган.\nImage caption Мариа ўғли Рикардонинг телефони билан. Ўғлининг ўлимига сабабчи бўлган сохта миш-мишларни кўришга унинг тоқати йўқ.\nАкатландаги даҳшатли воқеанинг эртасига - 30 август куни жанубий Ваҳака штатида ҳам оломон ёлланма ишчилардан иборат етти кишини айнан бола ўғирлашда айблаб, самосуд қилишга уринган. Эркакларнинг бахтига полиция оломонни тарқатиб юборишга муваффақ бўлган.\nБола ўғрилари тўғрисидаги сохта хабарлар фақат Мексикада тарқалмаган. 16 октябр куни Эквадорда ҳам икки эркак ва бир аёл бола ўғирлаш гумони билан одамлар томонидан уриб ўлдирилган. 26 октябр куни Колумбия пойтахти Богота шаҳрида бир эркак WhatsApp орқали тарқатилган айни шу миш-мишга асосланган самосуд қурбони бўлган.\nWhatsApp қўллайдиган юқори даражали шифрлаш технологияси сабабли хабарни тарқатган биринчи манбани излаб топиш имконсиз.\nWhatsApp компанияси сўнгги янгиликлардан хабардор эканлиги ва тармоқ бўйлаб тарқатилаётган фейк нюсга қарши имкон қадар қатъий чоралар кўриш йўлларини излаётганини маълум қилади.\nImage caption Ахборот ва Кибер жосуслик вазирлиги ходимлари социал тармоқларни кузатиш билан шуғулланадилар.\n"Биз ортиб бораётган оммавий зўравонликларга нисбатан технология компаниялари, фуқаролик жамиятлари ва ҳукуматлар қатъий чора кўриши лозимлигига ишонамиз,» дейилади компания Би-би-сига йўллаган изоҳда. "Биз фойдаланувчиларимизни дезинформация бўйича ўз билимини ошириши учун шароит яратишга киришдик ва WhatsApp'дан хабар манбаси сифатида фойдаланиш юзасидан ҳуқуқни муҳофаза қилиш органларига мўлжалланган тренинглар ташкил қилдик."\nFacebook вакили ҳам Би-би-сига компания оммавий зўравонликларнинг олдини олиш учун қўлдан келганча ҳаракат қилаётганини билдирди.\nМексикадаги камида 10 та штат ҳукуматлари, жумладан, Пуэбла штати маъмурияти ижтимоий тармоқлар ва мессенжерлар бўйлаб тарқатилаётган бола ўғрилари тўғрисидаги сохта хабарлардан огоҳ бўлишга чақирмоқда.\nМексика полицияси фуқароларни жиноятлар тўғрисида хабарлар пайдо бўлганда дарҳол мурожаат қилишини сўрамоқда.\n"Биз ҳозирда содир бўлаётган 10 та оммавий зўравонликнинг тўққизтасини технология имкониятлари келтириб чиқараётганига ишонамиз," дейди Мексика шаҳрининг ахборот ва кибер хавфсизлик вазири ўринбосари Ҳосе Жил.\n"Кўпчилик ижтимоий тармоқлар орқали тарқатилган хабарларни ҳақиқат сифатида қабул қилади. Сабаби улар ишончли ва таниш инсонлар томонидан улашилган бўлади. Одамлар шошиб хулоса чиқаришдан олдин нима ёлғон, нима рост эканини аниқлаб олиши зарур," таъкидлайди жаноб Жил.\n"Ҳуқуқни муҳофаза қилиш органлари ходимларининг малакаси етарли эмаслиги ва кўп жиноятларнинг жазосиз қолиши одамларнинг оммавий зўравонликлар ташкил қилишдан чўчимаслигига имкон яратади," дейди Мексика парламенти аъзоси Татяна Клозиер.\n"Одамлар ўз фикрини эркин изҳор этиш ҳуқуқига эга бўлиши шарт, лекин бу эркинликнинг чегараси қаерда тугайди? Ҳеч ким фикрни изҳор қилиш эркинлигини бўғишни истамайди, аммо бу эркинлик ёлғон хабарлар тарқатиш кўринишида бўлмаслиги лозим. Бу жуда хавфли вазият."\n24 октябр куни Рикардо ва Албертонинг 30 чоғли қариндош-яқинлари Акатланда хотирлаш маросимига йиғилди. Маросимдан сўнг оила аъзолари икки бегуноҳ инсон ҳалок бўлган жойга илк бор яқинлашиб, хоч ўрнатдилар. Хочни Рикардонинг отаси Ҳосе Гвадалупе ўғлининг тирик ҳолда охирги қадамлари теккан ерга ўз қўллари билан жойлаштирди.\n"Шунчаки бир миш-миш туфайли икки жигаримиздан айрилдик," дейди Мария ерга маъюс боқиб.\nТарқатилган сохта хабарлар ҳамон Мариянинг қўл телефонидан сақланиб қолган.\n"Балки бошқа жойларда ҳам одамлар бу хабарларга ишониб юргандир," тахмин қилади у.\nШу куни Мария ва Албертонинг беваси Жасмин ҳар ҳафта фожиа содир бўлган жойни зиёрат қилиб туриш, ёқилган шамларни ўчириб қўймасликка келишиб олдилар.\n"Хоч ва шамлар шу ерда абадий қолади ва Акатлан аҳли ҳар сафар уларга боққанда, қилмишини эсга олади," аҳд қилади Мария.\nУшбу мақола Би-би-сининг дезинформация ва ёлғон хабарларга қарши "Сохта янгилик ортида" лойиҳаси доирасида тайёрланди.\nУшбу лойиҳа ҳақида кўпроқ маълумотга эга бўлиш учун қуйидаги инглиз тилидаги линкка босинг bbc.com/fakenews\nРоссия: Путиннинг троллари мусулмонларга қарши иғво қўзғашмоқда


Европанинг қайси давлатини бир кун ичида айланиб чиқиш мумкин\nДунёда 24 соат ичида бошидан охиригача айланиб чиқиш мумкин бўлган давлат борми? Шарти шуки, Ватикан инобатга олинмайди! Топдингизми? Ахир бу шунчаки давлат эмас, 160 квадрат километр майдонга эга Лихтенштейн Князлиги! Кичик майдонга эгалигига қарамасдан, у дунёнинг энг қиммат ва бой давлатларидан биридир. Лихтенштейн гуллаб-яшнаш, барқарорлик ва юқори ҳаёт даражасини ўзида акс эттиради.\nАйтганча, бир қизиқ факт. Дунёда фақатгина икки давлатнинг Дунё океанига тўғридан-тўғри чиқиш йўли йўқ. Уларнинг бири Ўзбекистон ва иккинчиси... тўғри топдингиз, Лихтенштейн! Денгизга етиб олиш учун князлик аҳолиси камида икки халқаро чегарани кесиб ўтиши керак бўлади.\nБу ерда жиноятчилик даражаси деярли нолга тенг, шу боис шаҳар аҳолиси тунда ҳатто эшикларини ҳам ёпмайди: қўрқишга ҳеч қандай ҳожат йўқ, боиси сўнгги жиноят бу ерда нақд 10 йил олдин содир бўлган! Князликда ҳатто армияга ҳам мавжуд эмас!\nБу ерда вақт икки юз йил олдин тўхтаб қолгандек ва лихтенштейнликлар доим қандайдир эртакда яшаётгандек таассурот уйғонади! Давлатни қасрда яшовчи ҳақиқий князь бошқаради. Айни вақтда бу инсон Ханс-Адам II дир.\nШунингдек, бу ерда сайёҳлар учун қизиқарли хизматни таклиф қилишади. Ишонмаслигингиз аниқ, лекин бу ерда князликни бир кунга ижарага олиш мумкин! Ҳа, ҳа, сизда ўзингизни чин князлардек ҳис қилиш имконияти бор! Бироқ, албатта, сизга ҳеч қандай иқтисодий ва сиёсий қарорлар қабул қилишга беришмайди, аммо Вадуцда қироллардек сайр қилиш, Альп тоғларига кўтарилиш, қадимий қасрлар (улар худди сизнинг ихтиёрингиздагидек), машҳур виноларни татиб кўриш ва ўзингизга бағишланган фейерверкларни томоша қилиш мумкин бўлади! Бу хизмат қанча туришига қизиқяпсизми? Бор-йўғи 70 000 доллар. Эртакнамо мамлакатда ҳамма нарсанинг иложи бор!\nДемак, Вадуцда томоша қилишга арзигулик энг биринчи жой, бу Рейн узра қурилган кўприк. У дунёдаги энг қадимий ёпиқ кўприк саналади!\nКўприкдан тушишингиз биланоқ гўзал табиат ва 700 йиллик маҳобатли қасрнинг сервиқор кўринишидан ҳайратга тушасиз. У деярли ҳаммаёқдан кўринади! Сайёҳларга қасрга кириш мумкин эмас, чунки унда князь ва унинг оиласи яшайди. Йилда фақатгина бир кун – 15 августда, яъни князликнинг Мустақиллик кунида сарой ўз эшикларини ҳамма учун очади!\nАгар 15 августда Вадуцга боришга улгурмаган бўлсангиз, бошқа қасрни ҳам танлашингиз мумкин! Мисол учун, Гутенберг қасри! У 13 асрда қурилган ва улкан тоғлар орасида жойлашган. Эҳ, бу ерда суратга тушиш нақадар ажойиб бўларди!\nВадуцнинг асосий диққатга сазовор жойлари Штэдле кўчасида жойлашган. Ушбу кўчанинг ўзи ҳам – ҳақиқий обида! Унга бир қаранг!\nШунингдек, Штэдле кўчасидаги дўконларни айланиш, кафе ёки ресторанга кириш мумкин!\nВадуц кафедрал соборида Ўрта асрлар руҳияти яхши сезилади. Соборнинг ноодатий архитектураси ва неоготик услуби диққатни тортади!\nЛихтенштейннинг асосий обидаларидан бири давлат муассасасига умуман ўхшамайдиган Ҳукумат уйи ҳисобланади! Бироқ эртакнамо давлатда ҳаммаси эртакка монанд!\nЭҳтимол, Лихтенштейн турли ўлчам ва ранглардаги маркаларни чиқариш билан донг таратганлигини биларсиз. Лихтенштейнликлар бундан жуда фахрланишади! Шу боис бу ерда маркалар тарихи музейига асос солишди ва унга ҳаммани бепул таклиф қилишади! Яна марка ва откриткалар ҳам совға қилишади!\nЛихтенштейннинг энг асосий диққатга сазовор жойи «Уч опа-сингил» тоғидир. Унинг чўққисида капеллали буюк қасрлар, шунингдек, Ўрта асрлар қасри харобалари жой олган.\nЯна Вадуц кўчаларини сайр қилиб, ҳақиқий сокинлик ва хотиржамлик муҳитини сезиш мумкин. Бу ерда инсон табиат билан уйғунлашаётганлигини сеза бошлайди!\nБалки биз ҳам шовқин-сурондан қочиб Лихтенштейнга борармиз?! Бу ерда Tatil.uz томонидан у ерга таклиф бор! Энг долзарб саёҳатлар эса Telegram-каналимизда! Ва, албатта, ҳамма маълумотларни +99871 200 55 44 рақамига қўнғироқ қилиб олишингиз мумкин!


Тоғдан сакраган экстремаллар учиб кетаётган самолётнинг ичига кира олишдиHaqida.net\nHome Dunyo Тоғдан сакраган экстремаллар учиб кетаётган самолётнинг ичига кира олишди\nТоғдан сакраган экстремаллар учиб кетаётган самолётнинг ичига кира олишди\nПарвоз қилиш учун мўлжалланган мослама – вингсьютларда бўлган франциялик экстремаллар Фред Фюген ва Винс Реффет Швейцария Альпларидаги Юнгфрау чўққисидан пастга сакраб, парвоз қилаётган енгил моторли самолёт ичига кира олишган. Бу ҳақда Meduza хабар бермоқда.\nЭкстремаллар сакраган чўққининг баландлиги 4 минг метрни ташкил қилади. Спортчиларнинг айтишича, улар трюкни бажаришдан олдин Испанияда юзта машғулот парвозини амалга оширишган.\nReddit сайти фойдаланувчилари худди шунга ўхшаш трюк 1995 йилда ишланган, жосус Жеймс Бонд ҳақидаги “Олтин кўз” фильмидаги саҳналардан бирида тасвирланганини қайд қилишган. Бу саҳнада Бонд мотоциклда самолёт ичига кира олади.\nВингсьют қанот шаклидаги махсус костюм бўлиб, у ҳавонинг қарши оқимларига парвоз қилаётган одамнинг оёқлари, қўллари ва танаси орасидаги қанотларни тўлдириб, аэродинамик профил яратишга имкон беради. Бунинг ҳисобига учиш мумкин бўлади.\nҲукуматдаги ўзгаришлар изоҳи, Назарбоевнинг кичик қизига лавозим, келажакда оммалашувчи 15 технология ва бошқалар\nHuawei компанияси Apple’нинг юзни таниш тизимидан 10 чандон аниқроқ тизим яратди


Икки тилда сўзловчи бир халқ дўстлиги рамзи\nСамарқандда Алишер Навоий номидаги маданият ва истироҳат боғида ўзбек ҳамда тожик халқларининг икки буюк шоири — Алишер Навоий ва Абдураҳмон Жомий шарафига ўрнатилган ёдгорликнинг очилиш маросими бўлиб ўтди.\nТадбирда иштирок этганлар ўзбек ҳамда тожик халқлари асрлар давомида бир-бири билан қуда-анда бўлиб ҳаёт кечиришганини, урф-одатлари, яшаш тарзи ўхшашлиги учун “икки тилда сўзловчи бир халқ”, дея эътироф этилганини таъкидлашди.\nБинобарин, бугунги кунда мамлакатимизнинг ташқи сиёсатидаги ислоҳотлар, аввало, қўшни давлатлар билан муносабатларни янада яхшилаш борасидаги саъй-ҳаракатлар Ўзбекистон ва Тожикистон ўртасидаги дўстона алоқаларни янги босқичга кўтармоқда.\nАйтиш керакки, ўтган асрнинг олтмишинчи йилларида қизил гранит тошдан ясалган ушбу ҳайкал илгари Самарқанд шаҳридаги собиқ “Афросиёб” меҳмонхонаси ёнида, кўримсиз жойда эди. Кейинчалик ҳайкал бу ердан кўчирилди.\nСамарқандлик зиёлилар ҳамда кенг жамоатчилик таклифи инобатга олиниб, мазкур монумент учун Алишер Навоий номидаги маданият ва истироҳат боғи танланди ҳамда ниҳоятда қисқа муддат ичида ушбу маскан обод қилиниб, муҳташам ҳайкал ўрнатилди.\nАлишер Навоий ва Абдураҳмон Жомийнинг инсонпарварлик ҳамда бағрикенглик ғоялари тараннум этилган асарлари халқларимиз азалий дўстлигининг тарихий -кўзгусидир. Дунё цивилизациясига беқиёс ҳисса қўшган бу икки буюк мутафаккир ҳайкалларининг айнан Самарқандда ўрнатилишида ҳам катта маъно мужассам. Ўзбек ва -тожик халқларининг улуғ фарзандлари ўз даврида илм-фан чўққиларини айнан ушбу тарихий шаҳарда эгаллашган.\n— Давлатимиз раҳбарининг Тожикистонга амалга оширадиган давлат ташрифи олдидан бу ёдгорликнинг очилиши халқларимиз дўстлигининг рамзи сифатида тарихий аҳамиятга эгадир, — дейди Самарқанд давлат университети профессори Дилором Салоҳий. — Икки мамлакат ўртасидаги муносабатлар бундан кейин янги босқичда -ривожланиб боришига ишончимиз комил.\nТадбирда вилоят ҳокимлиги вакиллари, адабиёт ҳамда санъат намояндалари, кенг жамоатчилик қатнашди.\nМазкур рукндаги бошқа мақолалар: « “Ўтган кунлар” қўлёзмаси нима учун ёқиб юборилган?\tҚозоғистонда Алишер Навоий номидаги ўзбек адабиёти ва маданияти маркази очилади »


Рўзанинг жисмимизга фойдаларини биласизми? - Баҳоуддин Нақшбанд ёдгорлик мажмуаси маркази\nРўзанинг жисмимизга фойдаларини биласизми?\nРўза руҳий покланиш билан бирга саломатликни тиклаш учун ҳам кони фойда. Олимлар тадқиқотига кўра, рўзадорлар қонидаги қанд, холестерин ва ёғлар текширилганда таҳлил натижаси жуда ижобий чиққан. Сабаби рўза тутганда инсоннинг тана аъзосида тўпланиб қолган ёғлар эрийди. Бу қондаги холестерин миқдорига яхши таъсир кўрсатади.\nРўзанинг инсон саломатлигига ижобий таъсири ҳақида парҳезшунос олимларнинг тиббий жиҳатдан тасдиқланган қуйидаги хулосаларини эътиборингизга тақдим этамиз:\nЮрак – бу аъзо тана бўйлаб ҳайдайдиган қоннинг 10 фоизи таом ҳазм қилишга йўналтирилади. Рўза пайтида бу миқдор камаяди ва юракнинг ишлаш тезлиги бироз пасайиб унчалик чарчаб колмайди;\nҚон – Рўзада қондаги сув миқдорини камайтириб, унинг қуюқлашишига олиб келади. Бу эса томирлардаги қон миқдорини камайтириб, простогландин моддаси ажралиб чиқишини кучайтиради. Бу модда қон айланиш тизими фаолиятида муҳим ўрин эгаллайди;\nМия – Рўза вақтида тана аъзолари ўз заҳирасининг бир кисмини истеъмол қилиши натижасида холестерин микдорини пасайтиради. Бу эса инсульт бўлиш эҳтимолини камайтиради;\nТери – Бу пайтда рўзада сув миқдори камаяди ва натижада кўплаб тери касалликларига шифо бўлади. Шунингдек, иммунитет ошиши, тери ҳасталиклари пайдо бўлиши эҳтимоли, аллергия касалликлари камайиши, ҳуснбузарлар йўқолиши, ҳатто айрим ҳолларда саратон касалликларига ҳам шифо бўлади;\nМеъда – Ошқозон шираси рўза пайтида камроқ ишлаб чиқарилади. Натижада ошкозондаги кислота миқдори камайиб, ярали касалликлар пайдо бўлиш эҳтимоли пасаяди;\nЖигар – бу аъзо рўзада ўз фаолиятини кучайтиради. Тана аъзосидан пешоб пуфаги ва йўғон ичак орқали заҳарли моддалар чиқиб кетади.\nОшқозон ости бези – Рўза ошқозон ости безига дам олиш имкониятини беради. У қандни тўқималарда тўпланадиган қуруқ ёки ёғли моддага айлантирадиган инсулин ажратиб чиқаради. Инсон танасида инсулин таом кўплиги сабаб меъёридан ортса, ошқозон ости безига зиён етказади ва чарчоқ келтириб чиқаради. Оқибатда у ўз фаолиятини бажаролмай, қонда қанд моддаси тўпланиб қолишига олиб келиши мумкин.Бу эса қандли диабетни келтириб чиқаради.\nЎрни келганда айтиш жоиз, ифтор вақтида ҳаддан ташқари кўп таом истеъмол қилиш, қоринни туйдириб юборишдан сақланиш лозим. Бу Пайғамбаримиз алайҳиссалом суннатларига хилоф бўлиш билан бирга, очлик “таъми”ни татиб кўриш тўла амалга ошмайди.


Тошкентда уй бозори тафтиш қилинмоқда\nЎзбекистон Давлат солиқ ва мулк қўмиталари Тошкентда уй бозорини тафтиш қилмоқда. Бундан мақсад ноқонуний риэлторларни аниқлаш экани айтилмоқда.\nБир неча йилдан буён уй бозори даллоли сифатида ишлаб келаётган манбанинг маълум қилишича, февраль ва март ойларида уюштирилган рейдлар давомида кўплаб ҳужжатсиз риэлторлар ушланган.\nБу маълумотни Давлат солиқ қўмитасининг ўзи танитмаган вакили ҳам тасдиқлади.\nСолиқ мулозимига кўра, Учтепа туманидаги Ўрикзор ихтисослаштирилган бозорининг Кўкча-Оқтепа шахобчасида, яъни уй бозорида давлат рўйхатидан ўтмасдан, ноқонуний риэлторлик билан шуғулланаётган кўплаб фуқаролар аниқланган.\nСолиқ идораси вакили ҳужжатсиз риэлторларни аниқлаш бўйича назорат тадбирлари бутун мамлакат бўйлаб давом эттирилишини таъкидлади.\nУй-жой олди-сотдиси ва ижарасида воситачилик қилувчи даллоллар қонун тилида “риэлтор” деб аталади. Аммо оддий халқ орасида “риэлтор” сўзи ҳали урфга кирганича йўқ: одамлар уларни “маклер” дейишга одатланган.\nЎзбекистон қонунчилигига мувофиқ, “Риэлторлик фаолияти юридик ва жисмоний шахсларнинг кўчмас мулк объектларига ва уларга бўлган ҳуқуқларга доир битимлар тузиш билан боғлиқ хизматларни шартнома асосида кўрсатиш бўйича тадбиркорлик фаолиятидир”.\nСўнгги йилларда Ўзбекистонда, хусусан, пойтахт Тошкентда уй-жой баҳосининг сурункали равишда кўтарилиши кузатилди. Бу эса риэлторликни сердаромад соҳалардан бирига айлантирди.\nЎтган йилгача истаган шахс ҳеч қандай ҳужжатсиз риэлторлик қилиши мумкин эди.\n2011 йилнинг 23 июнидан Ўзбекистон Республикасининг “Риэлторлик фаолияти тўғрисида”ги қонуни кучга кирди. Мазкур қонун риэлторлар зиммасига лицензия ва малака сертификати олиш, даромадидан солиқ тўлаш мажбуриятини юклади. Риэлторликка давогарлар малака сертификатига эга бўлиш учун Давлат мулк қўмитаси қошидаги бизнес мактабни тамомлаб, имтиҳон топшириши шарт.\nРасмийлар наздида уй-жой воситачилари фаолияти тартибга солиниши билан уй бозорида содир бўлиб турадиган фирибгарлик ва алдовларга ҳам чек қўйилади.\n- Алоҳида қонун йўқлиги туфайли риэлторлар орасида фуқароларни алдаб даромад топадиган фирибгарлар кўпайиб кетганди. Масалан, 2007-2009 йилларда Олий хўжалик судида маклерлар истеъмолчилар ҳуқуқини бузгани билан боғлиқ 1500 та иш кўрилган. Янги қонун кучга кириши билан фирибгарларнинг йўли ёпилди, - дейди солиқ идораси вакили.\nРиэлторлар эса лицензия ва сертификат талаби жорий этилиши билан уларнинг фаолиятига нисбатан давлат назорати кучайиб кетганидан шикоят қилишмоқда..\nКузатувчиларга кўра, ушбу чора орқали мамлакат ғазнасига солиқ тушумини ошириш ҳам мақсад қилинган.\nАйни пайтда Давлат мулк қўмитаси лицензиясига эга 83 та риэлторлик ташкилоти ва малака сертификатига эга 679 та риэлтор фаолият юритмоқда.\nҲужжатсиз, яъни ноқонуний тарзда риэлторлик фаолияти билан шуғулланаётганлар ҳам ҳам кўп экани айтилади.\nДавлат мулк қўмитаси 2012 йил 12 феврал куни ўтказган сўнгги имтиҳонда 61 нафар номзод риэлторлик сертификатига эга бўлган, 91 киши имтихондан ўта олмаган.


Сирдарёда юк машинаси билан тўқнашган Cobalt ёниб кетди\nҲодиса оқибатида Cobalt машинасининг олд ва салон қисми ёниб зарарланган.\nФото: Сирдарё вилояти Фавқулодда вазиятлар бошқармаси\nСирдарё вилояти Фавқулодда вазиятлар бошқармаси ахборот хизматининг хабар беришича, бугун, 2022 йил 18 апрель куни соат тахминан 07:35 ларда А-373 халқаро автомобил йўлининг Оқолтин тумани Сардоба шаҳарчаси худудидан ўтган 4-километрида юк машинаси ва Cobalt иштирокида йўл-транспорт ҳодисаси содир бўлган.\nФуқаро О.С. бошқарувида бўлган Cobalt юк машинаси билан тўқнашиб, ёниб кетган. Воқеа жойига зудлик билан Оқолтин тумани ФВБдан 2 та ёнғин-қутқарув экипажи етиб борган ва тез фурсатда ёнғин тўлиқ бартараф этилган. Ҳодиса оқибатида инсонларнинг ўлими ва тан жароҳати олиш ҳолатлари кузатилмаган. Фақат Cobalt машинасининг олд капот ва салон қисми ёниб зарарланган.\nҚайд этилишича, ҳозирда ҳодиса юзасидан ФВБ ҳамда ИИБ ЙҲХБ томонидан дастлабки суриштирув ишлари олиб борилмоқда.\nАввалроқ Жиззах вилояти Зафаробод туманида содир бўлган ЙТҲда Nexia-2 машинаси ва бир нафар фуқаро ёниб кетганди.\nШунингдек, 2022 йил 14 апрел куни Сурхондарё вилояти Ангор туманида содир бўлган ЙТҲда уч киши ёниб кетганди. Бундан ташқари, 2022 йил 3 апрел куни Термиз шаҳрида учта машина иштирокида содир бўлган ЙТҲда Cobalt ва унинг йўловчиси ёниб кетганди.\nСирдарё вилоятини ривожлантириш дастури тасдиқланди\nСирдарёда 13 килограмм гиёҳвандлик моддаларини сақлаб келаётган шахс ушланди